އަލްޚަވާރިޖުން | ޢަޤީދާ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޢަޤީދާ އަލްޚަވާރިޖުން\n09 އޯގަސްޓު 2004\nމުސްލިމުންގެ ތެރެއިން ފާޅުވި ''ހައްދުފަހަނައަޅާފައިވާ'' ފުރަތަމަ ބަޔަކީ ޚަވާރިޖުންނެވެ. އަދި އިސްލާމީ ފިރުޤާތަކުގެ ތެރެއިން އެންމެ ފުރަތަމަ ފިރުޤާއަކީވެސް ޚަވާރިޖުންނެވެ. އެހެން މުސްލިމުންނާ ތަފާތު ވަކި ފިކުރެއްގެ މައްޗަށް ބިނާވެ، ޚަވާރިޖުން އެންމެ ފުރަތަމަ ފާޅުވީ ޢަލީގެފާނުގެ ޚިލާފަތުގައި، ޢަލީގެފާނާއި މުޢަވިޔަތު ބިން އަބީ ސުފްޔާނާ ދެމެދު ހިނގި ''ޞައްފައިން'' ހަނގުރާމައިގެ ތެރޭގައެވެ.\nޚަވާރިޖުންނަކީ ފުރަތަމަ ޢަލީގެފާނަށް ވަފާތެރިކަން މަތީ ތިބި ބައެކެވެ. ނަމަވެސް ޞައްފައިން ހަނގުރާމައިގައި ހަނގުރާމަ ހުއްޓަލުމަށްފަހު ސުލްޙަވެރި ގޮތަކަށް ޚިލާފަތުގެ މައްސަލަ ނިންމަން ޢަލީގެފާނު އެއްބަސްވެ ވަޑައިގަތެވެ.\nމި ހިސާބުން ޢަލީގެފާނުގެ ކޮޅުގައި ތިބި މީހުންގެ ތެރެއިން މި ކަމާ ހިތްހަމަ ނުޖެހި ، ދޫދިނުން އެއީ ﷲ އެންގެވި ގޮތާ ޚިލާފަށް ކުރެވޭ ކަމެއް ކަމަށް ބަޔަކު ބުންޏެވެ. އަދި ޝަރުޢީ ޚަލީފާއަކީ ޢަލީގެފާނު ކަމަށާ، އެހެންވީމާ މުޢާވިޔަތުގެ ކޮޅުގައި ތިބި މީހުންވާނީ ބަޣާވާތް ކުރި ބަޔަކަށް ކަމަށްވެސް މި މީހުން ދެކުނެވެ. ކޮންމެ އަކަސް މި ހިސާބުން މި ބުނެވުނު މީހުން ޢަލީގެފާނާއި ޚިލާފުވެ، ޢަލީގެފާނު ކާފިރުކޮށް ޢަލީގެފާނުގެ ސަފުން ނިކުތެވެ. 8 ހާސް މީހުންނާއި ގަތް ކުރާ ޢަދަދެއް ހިމެނޭ ޚަވާރިޖުން ''ޙަރޫރާ'' އޭ ކިޔާ ތަނަކަށް ދިޔައެވެ. އެހެންވެ ޚަވާރިޖުންނަށް ''ޙަރޫރިއްޔާ'' ގެ ނަމުންވެސް ގޮވެއެވެ. ''ޚަވާރިޖު'' އަކީ ''ޚާރިޖު'' ގެ ގިނަ ގޮތެވެ. ޚާރިޖުއަކީ ނިކުންނަ މީހާއެވެ. ނުވަތަ ޖަމާޢަތުން ނިކުންނަ މީހާއެވެ. އެއީ ޢަލީގެފާނުގެ ޖަމާޢަތުން ނިކުތީމާ އެ މީހުންނަށް ކިއުނު ނަމެކެވެ.\nޢަލީގެފާނު ފުރަތަނަ ބެއްލެވީ ޚަވާރިޖުންނަށް ނަސޭހަތް ދެއްވައިގެން، އެ މީހުން މުސްލިމުންގެ ޖަމާޢަތަށް ގެންނެވޭތޯއެވެ. އެ ގޮތުން އިބްނު ޢައްބާސް ފޮނުވައިގެން އެމީހުންނަށް ނަސޭހަތް ދެއްވައިގެން ޚަވާރިޖުންގެ ތެރެއިން ވަރަށް ގިނަ ބަޔަކު އެނބުރި އައެވެ. ފަހުން މީގެ ތެރެއިން ބަޔަކު އަޑުއެރުވި ގޮތުގައި ޢަލީގެފާނުގެ ޖަމާޢަތާއި އެ މީހުން އަލުން ގުޅުނީ ، ޢަލީގެފާނު އެ މީހުން ބޭނުންވި ގޮތް ޤަބޫކު ކުރައްވައި ކުރިން އެ މީހުން ހިތްހަމަ ނުޖެހުން ކަންތައް ރަނގަޅު ކުރެއްވުމުންނެވެ. ނަމަވެސް މިއީއަކީ ޢަލީގެފާނު ދެނެވަޑައިގަތް ކަމެއް ނޫނެވެ. އެހެންވެ މި މީހުން އެއްކުރައްވައި، ޢަލީގެފާނު ހިފަހައްޓައިގެން ހުންނެވި ގޮތް ބަދަލު ނުކުރައްވާކަމަށް ވިދާޅުވެ ޚުޠުބާ ދެއްވިއެވެ. ދެން ޚަވާރިޖުންގެ ތެރެއިން މިސްކިތުގައި ތިބި މީހުން ''ﷲ ފިޔަވާ އެހެން ފަރާތަކަށް ޙުކުމް ނުކުރެވޭނެ'' ކަމަށް ގޮވައި އަޑު ހަރު ކުރަން ފެށިއެވެ. މި ވާހަކަށް ޢަލީގެފާނު ވިދާޅުވީ އެއީ ''ބާޠިލު ނިޔަތެއްގައި ބުނާ ޙައްޤު ބަހެއް'' ކަމުގައެވެ. އަދި އެ މީހުން މުސްލިމުންގެ ތެރޭގައި ފަސާދަ ނުއުފައްދާހާ ހިނދަކު އެ މީހުންނާމެދު ފިޔަވަޅެއް ނާޅުއްވާނެ ކަމަށްވެސް ވިދާޅުވިއެވެ.\nނަމަވެސް ޚަވާރިޖުންނަށް މިބަސް އަޑު އިވުނުހެނެއް ހިއެއް ނުވެއެވެ. އެގޮތުން މުސްލިމުންގެ ޖަމާޢަތް މިއްލަތުން ބޭރުވެއްޖެ ކަމަށް ގޮވައި، މުސްލިމު ޚަލީފާއަކީ ކާފިރެއް ކަމަށް ދަޢުވާކޮށް މުސްލިމުންގެ ތެރޭގައި ބައިބައިވުން އުފައްދައި، ޚިލާފަތާއި ދެކޮޅުވެރި ޙަރަކާތްތަކެއް ފެއްޓިއެވެ. ނަތީޖާއަކަށްވީ ''އައްނަހްރަވާން'' ހަނގުރާމައެވެ.\nނަހުރަވާން ހަނގުރާމަ އަދި ޚަވާރިޖުން ނައްތާލުން :\nޢަލީގެފާނުގެ ބަސް ހަނދާން ނައްތާލައި، ޞުލްޙަވުމަށް ކުރެއްވި ހުރިހާ މަސައްކަތެއްވެސް ޚަވާރިޖުން ދިޔައީ ފާރުބުޑަށް ޖަހަމުންނެވެ. އަދި ސުލްޙަވެވޭނެ ހަމަ އެކަނި ގޮތަކީ ޢަލީގެފާނު އަމިއްލަފުޅަށް ތިމަންނައަށް ކުފުރުވެވިއްޖެ ކަމަށް ވިދާޅުވެ އެކަމުން ތައުބާވުމުން ކަމަށް ބުނެ، ޚަވާރިޖުންގެ ފިކުރު ޤަބޫލު ނުކުރާ ކޮންމެ މުސްލިމަކީ އެމީހެއްގެ ލޭ އޮހޮރާލުން ހުއްދަ، މުދާ ފޭރިގަތުން ވާޖިބުވެފައިވާ މީހެއް ކަމަށް ގޮވާލާ، ޢަމަލީގޮތުން އެކަން ތަންފީޒުވެސް ކުރަން ފެއްޓިއެވެ.\nޚަވާރިޖުން ދެކުނު ގޮތުގައި، ޙައްޤު ގޮތުގައި ތިބި ހަމައެކަނި ބަޔަކީ އެމީހުންނެވެ. ދެން ތިބި އެންމެންނަކީ ޤަތުލު ކުރުން ޙައްޤު ކާފިރުންނެވެ. އޮގޮތުން ޚަވާރިޖުންގެ ސަރަހައްދަކަށް ކަނޑައެޅިފައި ހުރި ޢަލީގެފާނުގެ ވާލީ ޢަބްދުއްﷲ ބިން ޚުބާބް ބިން އަލްއަރްތު އާއި އޭނާގެ ބަޑުބޮޑުވެފައިހުރި މިލްކުލް ޔަމީން، ޚަވާރިޖުން ޤަތުލުކޮށްކޮށްލިއެވެ. އަދި މި މާބަނޑު އަންހެނާ މެރުމަށްފަހު އޭނާގެ ބަނޑުފަޅައި ވަރަށް ވަހުޝީގޮތަކަށް ކަންތައް ކުރިއެވެ. މި ޚަބަރު ޢަލީގެފާނަށް ލިބިވަޑައިގަތުމުން، ޝާމަށް ދާން ތައްޔާރު ކުރެވިފައި އޮތް ލަޝްކަރެއް ގޮވާވަޑައިގެން، ''އައްނަހްރަވާން'' އޭ ކިއުނު ހިސާބެއްގައި ޚަވާރިޖުންނާއި ހަނގުރާމަ ކުރައްވައި އެ މީހުންގެ ކަށި ބިންދަވާލެއްވިއެވެ. ޚަވާރިޖުންގެ ތެރެއިން ވަރަށް މަދު ބައެއް މެނުވީ، މިހަނގުރާމައިން މިންޖެއް ނުވެއެވެ.\nނަހްރަވާނަށްފަހު ޚަވާރިޖުން :\nޚަވާރިޖުންގެ ތެރެއިން ގިނަބަޔަކު ނެތިދިއަ މި ބަރަކާތްތެރި ހަނގުރާމައަށްފަހުވެސް އެ މީހުންގެ ގަސް އެއްކޮށް މުލުން ލުއްސައެއް ނުލެވުނެވެ. އެއީ ސަލާމަތްވި 12 ވަރަކަށް މީހުން ފިލައިގެން ގޮސް އިސްލާމީ ބައްރުގެ އެކި ހިސާބުތަކަށް ފެތުރި ޚަވާރިޖީ ފިކުރުތައް ފަތުރަން މަސައްކަތް ކުރިއެވެ.\nޚަވާރިޖުން ބައިބައިވުން :\nޚަވާރިޖުންނަކީ ތިލަކޮށް ވިސްނާ، އެހެން ނަމަވެސް ހަރުކަށިކޮށް ކަންތައް ކުރި ބައެކެވެ. ވީމާ މިމީހުންގެ ތެރޭގައި އެކި މައްސަލަތަކާމެދު ޚިލާފުތައް އުފެދި ބައިބައިވުން އުފެދޭކަށް މާކަ ގިނަ ދުވަހެއް ނުނެގިއެވެ. ކޮންމެ މީހަކުވެސް ކަމަކާމެދު ހިތްހަމަ ނުޖެހުނީމާ މައި ޖަމާޢަތުން ނުކުމެ ''ކުޑަ'' ޚަވާރިޖީ ޖަމާޢަތެއް އުފައްދަނީއެވެ. ފިރުޤާތަކާ ބެހޭ ޢިލްމުވެރިން ދެކެލައްވާ ގޮތުގައި ޚަވާރިޖުން ބެހިފައިވަނީ6ފިރުޤާއަކަށެވެ. ދެން ބާކީ ތިބި ކުދި ކުދި ޖަމާޢަތްތަކީ ފިރުޤާއޭ ބުނެވޭވަރުގެ ބައެއް ނޫނެވެ.\nޚަވާރިޖުން ފާޅުވާނެ ކަމުގެ ޚަބަރު ރަސޫލާ ދެއްވުން :\nރަސޫލާ ސުވަރުގެ ވަޑައިގަތުމުގެ ކުރިން، އިސްލާމީ އުއްމަތުގައި ހިގާނެ ފިތުނަ ތަކެއްގެ މުސްތަޤުބަލުގެ ޚަބަރު ދެއްވާފައިވެއެވެ. މި ކަމާބެހޭ ޙަދީޘްތައް ބަލަން ބޭނުންވާ މީހަކު ޙަދީޘްފޮތްތަކަށް ރުޖޫޢަވުމަށް އަހަރެން ނަސޭޙަތްތެރިވަމެވެ. ޚަވާރިޖުންނާ ބެހޭގޮތުން އައިސްފައިހުރި ޙަދީޘްތައް ބަލަން ބޭނުން މީހަކު ޞަޙީޙް މުސްލިމްގެ ޒަކާތް ބާބުގެ ޚަވާރިޖުންނާ އެ މީހުންގެ ސިފަތައް ބަޔާން ކުރެވިފައިވާ ބަޔަށް ރުޖޫޢަވެވިދާނެއެވެ. އަދި ޞަޙީޙް ބުޚާރީގެ މުރުތައްދުވެގެންނަ މީހުންނާ ދެކޮޅުވެރިވެގަންނަ މީހުންގެ ބާބު ބަލާށެވެ.\nމި އުންމަތުގައި ޚަވާރިޖުން ފާޅުވާނެ ކަމުގެ ޚަބަރު ރަސޫލާ ދެއްވާފައިވާ ކަމުގެ ޞައްޙަ ޙަދީޘް ބުޚާރީއާއި މުސްލިމުން ސާބިތުވާން އެބަހުއްޓެވެ. ތިރީގައި މި ލިޔެލަނީ ޚަވާރިޖުންނާ ބެހޭގޮތުން އައިސްފައިވާ ޙަދީޘާއި ޚަވާރިޖުންގެ ސިފަތަކެވެ.\nޞަޙީޙް މުސްލިމުގެ ބާބުއް ޒަކާތުގެ ޚަވާރިޖުންގެ ސިފައާއިމެދު އައިސްފައިވާ ފަޞްލުގައި ބަޔާން ކުރެވިފައިވާ ޙަދީޘެއްގައިވެއެވެ. عَنْ  أَبِي سَعِيدٍ الْخُدْرِيِّ  قَالَ قَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  تَكُونُ فِي أُمَّتِي فِرْقَتَانِ فَتَخْرُجُ مِنْ بَيْنِهِمَا  مَارِقَةٌ  يَلِي قَتْلَهُمْ أَوْلَاهُمْ بِالْحَقِّ\nމާނައަކީ: އަބޫ ސަޢީދުލް ޚުދްރީ ރިވާކުރެއްވިއެވެ: ﷲގެ ރަސޫލާ ޙަދީޘްކުރެއްވިއެވެ: ''އަހަރެންގެ އުއްމަތުގައި ދެ ޖަމާޢަތެއް (މުސްތަޤުބަލުގައި) ވާނެއެވެ. އަދި އެ ދެޖަމާޢަތުގެ ތެރެއިން ވަކިވެގަންނަ (ދެކޮޅުވެރިވެގަންނަ) ބަޔަކު ވާނެއެވެ. އަދި ދެ ޖަމާޢަތުގެ ތެރެއިން ޙައްޤާއި ބޮޑަށް ކައިރި މީހުންގެ މި މީހުން މަރާނެއެވެ.''\nނޯޓް: ޢިލްމުވެރިން ވިދާޅުވަނީ ދެ ޖަމާޢަތުގެ މާނައަކީ މުޢާވިޔަތުގެފާނުގެ ޖަމާޢަތާއި ޢަލީގެފާނުގެ ޖަމާޢަތެވެ. އަދި އޭގެ ތެރެއިން ނުކުމެގަންނަ ޖަމާޢަތަކީ ޚަވާރިޖުންނެވެ. އަދި އެ މީހުން މަރާލެވޭނެ ކަމަށް އޮތް އޮތުމުގެ މާނައަކީ ނަހްރަވާން ހަނގުރާމައިގައި ޢަލީގެފާނުގެ ލަޝްކަރު ޚަވާރިޖުން މެރުމެވެ.\nނޯޓް: ޙަދީޘުގައި'' ޙައްޤާއި ބޮޑަށް ކައިރި'' މި ތަންކޮޅަށް ވިސްނާލުންވެސް މުހިއްމެވެ. އެހެނީ ދެ ޖަމާޢަތުން ކުރެ ޖަމާޢަތަކީ ބާޠިލު ގޮތުގައި ތބި ބައެއްކަމަށް ޙަދީޘް ކުރައްވާފައި ނެތެވެ. މާނައަކީ ޢަލީގެފާނު އަދި މުޢާވިޔަތުގެފާނުވެސް އެއީ ޙައްޤުގޮތުގައި ތިބި ބައެކެވެ. ކޮންމެ ބައެއްވެސް އެބައެއްގެ އިޖްތިހާދަށް ތެދު ނިޔަތަކާއެކު ޢަމަލު ކުރީއެވެ. އަހަރެމެން މުސްލިމުން އަބަދުވެސް ޞަޙާބީންނާމެދު ރަނގަޅަށް ހިތުން އެއީ ވަރަށް މުހިއްމު ކަމެކެވެ.\nބުޚާރީގެ މުރުތައްދުވެ ތަމައްރުދުވާ މީހުންނާ ބެހޭ ބާބުގައި ވާ އެހެން ޙަދީޘެއްގައިވެއެވެ. يُسَيْرُ بْنُ عَمْرٍو  قَالَ قُلْتُ  لِسَهْلِ بْنِ حُنَيْفٍ  هَلْ سَمِعْتَ النَّبِيَّ  صَلَّى اللَّهُ عَلَيْهِ وَسَلَّمَ  يَقُولُ فِي  الْخَوَارِجِ  شَيْئًا قَالَ سَمِعْتُهُ يَقُولُ وَأَهْوَى بِيَدِهِ قِبَلَ  الْعِرَاقِ  يَخْرُجُ مِنْهُ قَوْمٌ يَقْرَءُونَ الْقُرْآنَ لَا يُجَاوِزُ  تَرَاقِيَهُمْ يَمْرُقُونَ مِنْ الْإِسْلَامِ مُرُوقَ السَّهْمِ مِنْ الرَّمِيَّةِ \nމާނައަކީ: ޔޫސައިރް ބިން ޢަމްރު ރިވާކުރެއްވިއެވެ. ސަހްލު ބިން ޙުނައިފް އަރިއަހުން އަހަރެން އެހީމެވެ. ''ޚަވާރިޖުންނާ ބެހޭގޮތުން އެއްވެސް އެއްޗެއް، ޞަލަވާތާއި ސަލާމް ލެއްވި ނަބިއްޔާ ޙަދީޘްކުރައްވަނިކޮށް އަޑުއެއްސެވިންތޯއެވެ؟'' އޭނާ (ސަހްލު ބިން ޙުނައިފް) ވިދާޅުވިއެވެ:'' ޢިރާޤް އާ ދިމާލަށް އަށް ދިއްކުރެއްވުމަށްފަހު މިފަދައިން ރަސޫލާ ޙަދީޘް ކުރެއްވި އަޑު އަހަރެން އެހީމެވެ. ''ޤުރުއާން ކިޔަވާ، ނަމަވެސް އެ އެމީހުންގެ ކަރަށްވުރެ އެ އެތެރެނުވާ، ބަޔަކު އެތާގައި ފާޅުވާނެއެވެ. އަދި ޝިކާރަ ކުރެވޭ ޖަނަވާރެއްގެ ތެރެއިން ދުނި ދާ ފަދައިން، އެ މީހުން އިސްލާމް ދީނުން ބޭރުވާނެއެވެ. ''\nހަމަ މިބާބުގައިވާ ޢަލީގެފާނު ރިވާ ކުރެއްވި ޙަދީޘެއްގައިވެއެވެ. قَالَ  عَلِيٌّ  رَضِيَ اللَّهُ عَنْهُ  إِذَا حَدَّثْتُكُمْ عَنْ رَسُولِ اللَّهِ  صَلَّى اللَّهُ عَلَيْهِ وَسَلَّمَ  حَدِيثًا فَوَاللَّهِ لَأَنْ أَخِرَّ مِنْ السَّمَاءِ أَحَبُّ إِلَيَّ مِنْ أَنْ أَكْذِبَ عَلَيْهِ وَإِذَا حَدَّثْتُكُمْ فِيمَا بَيْنِي وَبَيْنَكُمْ فَإِنَّ الْحَرْبَ خِدْعَةٌ وَإِنِّي سَمِعْتُ رَسُولَ اللَّهِ  صَلَّى اللَّهُ عَلَيْهِ وَسَلَّمَ  يَقُولُ  سَيَخْرُجُ قَوْمٌ فِي آخِرِ الزَّمَانِ أَحْدَاثُ الْأَسْنَانِ سُفَهَاءُ الْأَحْلَامِ يَقُولُونَ مِنْ خَيْرِ قَوْلِ الْبَرِيَّةِ لَا يُجَاوِزُ إِيمَانُهُمْ حَنَاجِرَهُمْ يَمْرُقُونَ مِنْ الدِّينِ كَمَا يَمْرُقُ السَّهْمُ مِنْ الرَّمِيَّةِ فَأَيْنَمَا لَقِيتُمُوهُمْ فَاقْتُلُوهُمْ فَإِنَّ فِي قَتْلِهِمْ أَجْرًا لِمَنْ قَتَلَهُمْ يَوْمَ الْقِيَامَةِ \nމާނައަކީ: ޢަލީގެފާނު ރިވާކުރެއްވިއެވެ. ރަސޫލާގެ ޙަދީޘެއް އަހަރެން ކަލޭމެން ކައިރީ ބުނާ ހިނދު، އަހަރެން ﷲ ގަންދީ ހުވާކުރަމެވެ. ދޮގު ޙަދީޘެއް ރަސޫލާއަށް ނިސްބަތް ކުރުމަށްވުރެ، އުޑުން އަހަރެން ވެއްޓުން އަހަރެންނަށް މާ ރަނގަޅެވެ. އެކަމަކު ކަލޭމެންނާ އަހަރެންނާ ދެމެދު އަހަރެން ވާހަކައެއް ދައްކައިފިނަމަ ފަހެ ހަނގުރާމައަކީ މަކަރެކެވެ. (މާނައަކީ ޢަދުއްވުންނަށް އޮޅުވާލުމުގެ ގޮތުން ތެދު ނޫން ވާހަކައެއް ބުނެފާނަމެވެ.) ހަމަކަށަވަރުންވެސް ﷲގެ ރަސޫލާ ޙަދީޘްކުރައްވަނިކޮށް އަހަރެން އަޑުއެހީމެވެ. ''ފަހު ޒަމާނުގައި ޢުމުރުން ހަނގު މޮޔަކޮށް ވިސްނޭ، އެންމެ ހެޔޮބަސް ކިޔައިއުޅޭ ނަމަވެސް އެބައިމީހުންގެ އީމާންކަން ކަރުތެރެއަށްވުރެ އެތެރެއަށް ނުދާނެ (ޙަޤީޤީ އީމާންތެރިކަމެއް ހިތުގައި ނުވާނެއެވެ.) ޝިކާރަ ކުރެވޭ ޖަނަވާރެއްގެ ތެރެއިން ދުނި ދާ ފަދައިން ، އެ މީހުން އިސްލާމް ދީނުން ބޭރުވާނެ ބަޔަކު ނުކުންނާނެއެވެ. ފަހެ އެ މީހުން ފެންނަ ކޮންމެ ތަނަކުން އެ މީހުން މަރާށެވެ. ހަމަ ކަށަވަރުންވެސް އެއިން މީހެއް މަރާ މީހަކަށް ޤިޔާމަތްދުވަހު އަޖުރު ލިބޭނެއެވެ.''\nބުޚާރީ މުސްލިމުގައިވާ ޞަޙީޙް ޙަދީޘްތަކުގެ އަލީގައި، ޚަވާރިޖުންގެ ސިފަތަކަކީ ކޮބައިކަން އެބަ އެނގެން އެބައޮތެވެ.\n1- އުމުރުން ހަނގުވުން. މި ބަހުގެ މުރާދަކީ އެ މީހުންގެ ޞައްޙަ ދީނީ ޢިލްމު މަދުކަން\n2- ހަރުދަނާކޮށް ނުވިސްނޭ ބައެއް\n3- އެންމެ ހެޔޮބަސް ބުނެ އުޅުން. ފަހެ އެމީހުން ޤުރުއާނުގެ އާޔަތްތައް ކިޔައި، އެއިން މުސްލިމުންގެ ލޭ އޮހޮރާލުން ހުއްދަކޮށް އެ މީހުން މަރަމުން ދާނެއެވެ.\n4- ޤުރުއާން ކިޔެވިނަމަވެސް، އޭގެ ޙަޤީޤީ މާނައާއި ތެދު އީމާންތެރިކަން ކަރަށްވުރެ އެތެރެއަކަށް ނުދާނެއެވެ. މާނައަކީ ދުލުން ޤުރުއާން ކިޔެވިއަސް ހިތުގައި އޭގެ އަސަރެއް ނުހުންނާނެއެވެ.\n5 - އެ މީހުން ނަމާދު ކުރާވަރާ ރޯދަ ހިފާވަރަށް އެހެން މުސްލިމަކު ބަލައިފިނަމަ ތިމަންނައަށް ހާދަ ކަމެއް ނުކުރެވެއޭ ހިތައް އެރުން.\n6 - މުސްލިމުންނާ ދަތިތަކެއް ކުރިމަތިވާ ދަނޑިވަޅުތަކުގައި އެ މީހުން ނުކުމެ، މުސްލިމުންގެ ބައިބައި ކުރުވާކަހަލަ ޢަމަލުތައް ކުރުން. އަދި މުސްލިމުންގެ ބާރު ކުޑަކުރުވުން.\n7- މުސްލިމުން މަރުން ހުއްދަކުރުން.\nމި އަދުވެސް ޚަވާރިޖުން އުޅޭތަ ؟\nޢުމާނުގައި އުޅޭ ''އިބާޟިއްޔާ'' އޭ ކިޔޭ ފިރުޤާއެއް ފިޔަވާ އެހެން ޚަވާރިޖުން މިއަދުވަނީ ދުނިޔެއިން ހުސްވެ ނިމި ގޮސްފައެވެ. އަސްލު މިއަދަށް ބަލާއިރު އިބާޟިއްޔާއިން ޚަވާރިޖުންނަށް ވުރެ ކައިރީ މުޢްތަޒިލާއިންނާއެވެ. ވީމާ ތާރީޚީ ގޮތުން ދެމިގެން އައިސްފައި ތިބި ޚަވާރިޖުން މިއަދު ދުނިޔޭގައި އުޅެއޭ ބުނެވޭކަށް ނެތެވެ. ނަމަވެސް ޚަވާރިޖުންގެ ފިކުރުތައް ގެންގުޅޭ، މުސްލިމުންގެ ލޭ އޮހޮރުން ހުއްދަކޮށް ހަދައި އުޅޭ މީހުންނަކީ ޚަވާރިޖުންގެ ސިފަ ލިބިގަންނަ ބައެކެވެ.\nމިޒަމާނުގައި ޚަވާރިޖުން ތިބުމާ އެ މީހުންގެ ސިފައާމެދު ވާހަކަ ދައްކަމުން ޑޮކްޓަރ ޢަބްދުއްރައްޒާޤް، ޚަވާރިޖުންގެ ސިފަތައް ކަމަށް ވިދާޅުވެފައިވަނީ :\n1- ބޮޑެތި ފާފަކުރާ މީހާއަކީ ކާފިރެއް ކަމަށް ބުނުން. އަދި މުސްލިމުން ގެ ލޭ އޮހޮރުން ހުއްދަ ކުރުން.\n2- މުސްލިމުންގެ ޖަމާޢަތުން ބޭރުވެގަތުން.\n3- ދީން އެގިގެން އުޅޭކަމަށް ހެދިގެން ނަމަވެސް، އެ ދީނުގެ ޙަޤީޤީ ޢިލްމެއް ލިބިފައި ނެތުން.\n4- އެ މީހުންގެ ތެރޭގައި، ފިޤުހުވެރިއެއް ނުވަތަ ޢިލްމުވެރިއެއްގެ ދަރަޖަ ދެވޭފަދަ އެކަކުވެސް ނެތުން.\n5- ބޮޑެތި ޢިލްމުވެރިންނާއި ޞަޙާބީން ކާފިރު ކުރުމުގައި ފަސް ނުޖެހުން.\n6- ރައުޔު ބަދަލުވުމާ ފިކުރު ފޮރުޅުން އަވަސްވުން.\n7- ދުރުފެނުން ދަށްވުމާއި، ކަންކަމުގައި ހަރުކަށިވުން.


JP aai gulhunas Umarah Coalition in jaagaeh neh: Musthafa – adduLIVE\nޖޭޕީއާ ގުޅުނަސް އުމަރަށް ކޯލިޝަނުން ޖާގައެއް ނެތް: މުސްތަފާ\n0 Dec 07, 2017, 08:34 ލިޔުނީ ހަސަން އަޝްރަފް\nކުރީގެ ހޯމް މިނިސްޓަރު އުމަރު ނަސީރު ޖުމްހޫރީ ޕާޓީ އާއި ގުޅިވަޑައިގެންނެވި ނަމަވެސް އެބޭފުޅާއަށް ގުޅިފައިވާ އިދިކޮޅު ޕާޓީތަކުގެ ކޯލިޝަނުން ޖާގައެއް ނެތްކަމަށް ތިމަރަފުށީ ދާއިރާގެ މަޖިލިސް މެންބަރު މުހައްމަދު މުސްތަފާ ވިދާޅުވެއްޖެއެވެ.\nމުސްތަފާ ކުރެއްވި ޓްވީޓެއްގައި ވިދާޅުވެފައިވަނީ އުމަރު ޖޭޕީ އާއި ގުޅިވަޑައިގެންނެވުމަކީ ހުއްޓުވޭނެ ކަމެއް ނޫން ކަމަށެވެ. އެހެން ނަމަވެސް އިދިކޮޅު ކޯލިޝަނުގެ ތެރެއިން އުމަރަށް ޖާގައެއް ނޯންނާނެ ކަމަށް މުސްތަފާ ވިދާޅުވިއެވެ.\nމީގެ އިތުރުން މުސްތަފާ ވިދާޅުވީ އިދިކޮޅު ކޯލިޝަނުގެ ތެރެއިން ރައީސް ޔާމީންގެ އެޖެންޓަކަށް ވެސް ޖާގައެއް ނޯންނާނެ ކަމަށެވެ.\nއުމަރު ނަސީރު ޖޭޕީ އާއި ގުޅިވަޑައިގަތުމަށް ނިންމުމާއި ގުޅިގެން މުސްތަފާގެ އިތުރުން ސިޔާސީ ބައެއް ފަރާތްތަކުން ދަނީ އެކަމަށް ފާޑު ކިޔަމުންނެވެ. އަދި އުމަރު 2018ގައި ޖޭޕީ ޓިކެޓްގައި ވާދަކުރައްވާނެ ކަމުގެ އަޑުތައް ވެސް މިހާރު ދަނީ ފެތުރެމުންނެވެ.


BML ge furathama Business Center Addu gai hulhuvaifi\nއައްޑޫ 12، ފެބުރުއަރީ 2019: ބިޒްނަސް ސެންޓަރު ހުޅުވަން ބޭއްވި ރަސްމިއްޔާތުގެ ތެރެއިން- ފޮޓޯ:ބީއެމްއެލް\nގައުމީ ބޭންކުން ފުރަތަމަ ބިޒްނަސް ސެންޓަރު އައްޑޫ ސިޓީގައި މިއަދު ހުޅުވައިފި އެވެ.\nމި ބިޒްނަސް ސެންޓަރުގައި ކުދި އަދި މެދު ފަންތީގެ ވިޔަފާރިތަކަށް ކަނޑައަޅާފައިވާ ހާއްސަ ރިލޭޝަންޝިޕް މެނޭޖަރުން ތިބޭނެއެވެ. ވިޔަފާރިއާ ގުޅޭ ލަފާޔާއި އިރުޝާދު ދިނުމާއި ވިޔަފާރިތަކަށް އަމާޒުކޮށް ބޭންކުން ދޫކުރާ ލޯނާ ގުޅޭ މައުލޫމާތު ދިނުމާއި، ލޯނަށް އެދި ހުށަހެޅުމުގެ މަރުހަލާގައި އެހީތެރިކަން މި މުވައްޒަފުންގެ ފަރާތުން ލިބިގެންދާނެ އެވެ. ވިޔަފާރިތަކަށް އެހީތެރިކަން ފޯރުކޮށްދިނުމަށް ބޭންކުން ކުރަމުންދާ މަސައްކަތުގެ ތެރެއިން ކައިރި މުސްތަގްބަލެއްގައި މިފަދަ ސެންޓަރުތައް މާލެ، ހުޅުމާލެ އަދި ކުޅުދުއްފުށީގައި ހުޅުވާނެ އެވެ.\nމިއަދު ހިތަދޫގައި ބޭއްވި އައްޑޫ ބިޒްނަސް ސެންޓަރު ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުން ބޭންކް ހިންގުމާ ހަވާލުވެވަޑައިގެން ހުންނެވި ޑެޕިއުޓީ ސީއީއޯ އައިޝަތު ނޫރައްދީން ވިދާޅުވީ މި ސެންޓަރު ހުޅުވުމަކީ ލިބުނު އުފަލެއް ކަމަށެވެ.\nއައްޑޫ 12 ފެބުރުއަރީ 2019: ބިޒްނަސް ސެންޓަރު ހުޅުވަން ބޭއްވި ރަސްމިއްޔާތުގެ ތެރެއިން- ފޮޓޯ:ބީއެމްއެލް\nއައްޑޫ 12، ފެބުރުއަރީ 2019: ބިޒްނަސް ސެންޓަރު- ފޮޓޯ:ބީއެމްއެލް\nއައްޑޫ ބިޒްނަސް ސެންޓަރު ހުޅުވުމުގެ އިތުރުން، އައްޑޫ އިންޓަނޭޝަނަލް އެއަރޕޯޓުގައި ވަނީ ފަތުރުވެރިންނަށް ބޭރު ފައިސާ މާރުކުރުމަށްޓަކައި އެކްސްޗޭންޖް ކައުންޓަރެއް ވެސް ގާއިމްކޮށްފަ އެވެ. އިންޓަނޭޝަނަލް ފްލައިޓް ގަޑިތަކުގައި މި ކައުންޓަރުން ހިދުމަތް ލިބޭނެ އެވެ.\nބީއެމްއެލްއަށް އޭޝިއާގެ ބެސްޓް އެމްޕްލޯޔާ ބްރޭންޑް އެވޯޑް\nބީއެމްއެލް އިން ކެލާގައި އޭޓީއެމް ހިދުމަތް ދޭން ފަށަނީ\nބީއެމްއެލްއިން އަލިފުށީގައި އޭޓީއެމް ސެންޓަރެއް ގާއިމްކޮށްފި


Hulhumale'2Vana Fiyavaheegai Vaguthee Miskitheh Imaarai Kuranee - Vaguthu\n2 މަސް ކުރިން ( ސެޕްޓެމްބަރު 15, 2021 )\nހުޅުމާލޭ ދެވަނަ ފިޔަވަހީގައި ވަގުތީ މިސްކިތެއް އިމާރާތްކުރުމަށް ނިންމާފައިވާ ކަމަށް އިސްލާމިކް މިނިސްޓްރީން ވިދާޅުވެއްޖެއެވެ.\nއިސްލާމިކް މިނިސްޓްރީގެ މީޑިއާ އޮފިޝަލް އިސްމާއިލް އަފްރާހު "ވަގުތު" ވިދާޅުވީ، ހުޅުމާލޭ ދެވަނަ ފިޔަވަހީގައި އިމާރާތް ކުރުމަށް ނިންމާފައިވާ ވަގުތީ މިސްކިތަކީ 450 މީހުންގެ ޖާގައިގެ މިސްކިތެއް ކަމަށެެވެ. އަދި މިސްކިތް އިމާރާތް ކުރުމަށް "ޔެސް މޯލްޑިވްސް ޕްރައިވެޓް ލިމިޓެޑް" އާއި ހަވާލު ކޮށްފައިވަނީ މިދިޔަ މަހުގެ 15 ވަނަ ދުވަހު ކަމަށް ވިދާޅުވިއެވެ.\nއަފްރާހު ވިދާޅުވީ، ވަގުތީ މިސްކިތް އިމާރާތް ކުރުމުގެ މަސައްކަތް އެ ކުންފުނިން މިހާރު ފަށާފައިވާ ކަމަށެވެ.\nދައުލަތުގެ ބަޖެޓުން 4.3 މިލިއަން ރުފިޔާ ހަރަދުކޮށްގެން ހަދާ ވަގުތީ އެ މިސްކިތް ނިންމުމަށް ދީފައި ވަނީ 80 ދުވަހުގެ މުއްދަތަކެވެ.\nއަދިވަރަށް އަވަހަށް ދާއިމީ މިސްކިތެއް އެސަރަހައްދުގައި އިމާރާތް ކުރާނެ ކަމަށް އަފްރާހް ވިދާޅުވިއެވެ.\nހުޅުމާލޭ ދެވަނަ ފިޔަވަހީގައި ދައުލަތުގެ ބަޖެޓުން ވަގުތީ މިސްކިތެއް އިމާރާތް ކުރުމުގެ މަސައްކަތް މިވަގުތު ފަށާފައިވާއިރު، އަމިއްލަ މީހަކު އިމާރާތް ކޮށްފައިވާ މިސްކިތެއް މިވަގުތު ނިމިފައިވެއެވެ. އަދި އިތުރު ދެ އަމިއްލަ ދެ މީހަކު އެސަރަހައްދުގައި މިސްކިތެއް އިމާރާތް ކުރުމަށް ހުއްދަ އަށް އެދިފައިވާތީ އެކަމުގެ ކަންކަން މިނިސްޓްރީން ކުރަމުން އަންނަ ކަމަށް ވެސް އަފްރާހު ވިދާޅުވިއެވެ.\nހުޅުމާލޭ ދެވަނަ ފިޔަވައްސަށް މީހުން ބަދަލުވާން ފަށާފައިވާއިރު، އެ ސަރަހައްދުގައި އަސާސީ ބައެއް ހިދުމަތްތައް އަދި ލިބެން ނެތުމުން އެކަމުގައި ދަތިތަކެއް ހުރި ކަމަށް ބައެއް މީހުން ވަނީ ބުނެފައެވެ.\nނަސޯރާދީނުގެ ލަވަ ޖެހި މައްސަލަ އިސްލާމިކް މިނިސްޓްރީން ބަލަނީ\nމާދަމާ އައްޝައިޚް މުޢިއްޒު ބުޚާރީގެ ޚާއްސަ ދަރުހެއް އޮންނާނެ\nހުޅުމާލެ ދެވަނަ ފިޔަަހީގައި އިމާރާތް ކުރި ފުރަތަމަ މިސްކިތް ހުޅުވައިފި\nސެޕްޓެމްބަރު 15, 2021 17:55\nދެކޮޅުން ކާލަންވެގެން އަބަދުވެސް މިސަރުކާރުން ކަންކުރަމުންދަނީ ވަގުތީ ކަންކަމެވެ. ރައްޔިތުން ކަލޭމެނާއި ވެރިކަން ހަވާލުކުރީ ދާއިމީ ކޮށް ކަންކަން ކުރުމަށެވެ. އުފެދުމުގައިވެސް ބޮޑެތި ވަގުންނަށް ކުރެވޭނީވެސް ކުރަންއެގޭނީވެސް ވައްކަމެވެ.


މިއިދާރާއަށް ޕްލޭނިންގ އޮފިސަރެއް މަޤާމް ހޯދުމަށް އދި\nމަޤާމް :ޕްލޭނިންގ އޮފިސަރ\nމިއިދާރާގެ މިދަންނަވާ މަޤާމަށް މީހަކު ހޯދަން ބޭނުންވެއްޖެއެވެ.\nވަގުތީ (2020 ޖަނަވަރީ 10 ގެ ނިޔަލަށް)\nނިލަންދެ އަތޮޅު އުތުރުބުރީ އަތޮޅު ކައުންސިލްގެ އިދާރާ / ފ. ނިލަންދޫ\nއެހެނިހެން އެލަވަންސްތަކާއި އިނާޔަތްތައް:\nސަޕޯޓިންގ ކޯ އެލަވަންސް 2: މަހަކު 900.00 ރުފިޔާ ނުވަތަ ޓެކްނިކަލް ކޯ އެލަވަންސް ހަމަޖެހިއްޖެނަމަ ޓެކްނިކަލް ކޯ އެލަވަންސްގެ ގޮތުގައި މުސާރައިގެ 28% ލިބޭނެއެވެ. (ޓެކްނިކަލް ކޯ އެލަވަންސްގެ ކޯ ޑިސިޕްލިން އަކީ ޕްލޭނިންގ އަދި ޕްރޮޖެކްޓް މެނޭޖްމެންޓް)\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ބޭސް ފަރުވާގެ ޚިދުމަތް.\nދިވެހިރާއްޖޭގެ ޕެންޝަނާ ބެހޭ ޤާނޫނުގެ ދަށުން ލިބިދެވޭ ޕެންޝަން ފައިސާ.\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާއާއި ރަމަޟާންމަހުގެ ޢިނާޔަތު ފައިސާ އަދި ދަތުރު އެލަވަންސް\nބިޒްނަސް މެނޭޖްމެންޓް، ޕްލޭނިން ނުވަތަ ޕްރޮޖެކްޓް މެނޭޖްމެންޓް ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nއަތޮޅާއި ރަށްރަށުގެ ތަރައްޤީއާއި ބެހޭ ޕްރޮޖެކްޓްތައް މޮނިޓަރކޮށް އިވެލުއޭޓްކޮށް ބެލެހެއްޓުމުގެ މަސައްކަތްކުރުން\nއަތޮޅުގެ ފަޅުރަށްރަށް އިޤްތިޞާދީ މަސައްކަތްތަކަށް ދޫކުރުމާބެހޭގޮތުން ކުރަންޖެހޭ ކަންތައްތައް ކުރުން.\nބިނާވެށި ޕްލޭން ތައްޔާރުކޮށް އަންނަ ބަދަލުތައް ބެލެހެއްޓުން.\nރައްޔިތުންގެ ބައިވެރިވުމާއެކު ރަށްރަށުގެ ތަރައްޤީގެ ޕްލޭންތަކަށާއި މުޅި އަތޮޅުގެ ތަރައްޤީގެ މަޝްރޫޢުތައް ރޭވުމުގައި ރައްޔިތުންގެ ޚިޔާލާއިމަޝްވަރާ ކަމާބެހޭފަރާތްތަކަށް ދިނުމުގައި ކުރަންޖެހޭ މަސައްކަތްތައް ކުރުން.\nއިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން އަތޮޅުކައުންސިލަށް ލިބިދީފައިވާ ބާރާއި، މަސްއޫލިއްޔަތު އަދާކުރުމަށްޓަކައި އެކައުންސިލެއްގެ އިޚްތިޞާޞްގައި ހިމެނޭ ކަންތައްތައް ތަންފީޛު ކުރުމަށް ބޭނުންވާ ޕްލޭންތައް ހެދުމާއި، ބަޖެޓް ތައްޔާރު ކުރުމާއި، އިދާރީ ދާއިރާގެ ފެންވަރުގައި އެކަށައަޅަންޖެހޭ ސިޔާސަތުތައް އެކަށައެޅުމާއި އެ ސިޔާސަތުތައް ތަންފީޒު ކުރުމަށް ކުރަންޖެހޭ ކަންކަން ކުރުމާއި އެއާއިގުޅޭ ޤަވާޢިދު ހެދުމާއިބެހޭ މަސައްކަތްކޮށް ބެލެހެއްޓުން.\nއަތޮޅު ކައުންސިލުންދޭ ޚިދުމަތްތަކާއި ކައުންސިލް މެދުވެރިވެގެން ދޭ ޚިދުމަތްތަކަށް އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން ހެދޭ ޤަވާޢިދާއި އެއްގޮތްވާ ގޮތުގެމަތިން ކައުންސިލުން ފީ ކަނޑައެޅުމާއި ބެހޭ ކަންތައް ބެލެހެއްޓުން.\nފ. އަތޮޅުގައި ހިމެނޭ ރަށްރަށުގެ ތެރެއިން އެއްރަށަށްވުރެ ގިނަ ރަށްރަށަށް ދޭންޖެހޭ ޚިދުމަތްތަކާއި އެކިއެކި ޤާނޫނުތަކުގެ ދަށުން އަތޮޅު ކައުންސިލާއި ޙަވާލުކޮށްފައިވާ މަސައްކަތްތައް ހިނގާނުހިނގާގޮތް ބެލެހެއްޓުން.\nރަށު ކައުންސިލްތަކަށް ބޭނުންވާ ފަންނީ އަދި މާލީ އެހީ ފޯރުކޮށްދިނުމުގައި އެހީތެރިވުމަށް ކުރަންޖެހޭ އެންމެހާ ކަންތައްތައް ބެލެހެއްޓުން.\nސެކްޝަނުންކުރާ މަސައްކަތްތަކާ ގުޅޭގޮތުން ރަށުކައުންސިލްތަކަށް ބޭނުންވާ ލަފާ ދިނުމުގެ ގޮތުން ކުރަންޖެހޭ ކަންކަން ބެލެހެއްޓުން.\nފ. އަތޮޅުގެ ތަރައްޤީގެ ޕްލޭންގައި ހިމެނޭ ކަންތައްތަކުގެ ތެރެއިން ވަކިރަށުކައުންސިލަކާއި ޙަވާލު ނުކޮށް ހުންނަ މަޝްރޫޢުތައް ހިންގުމާއި ގުޅޭގޮތުން ކުރަންޖެހޭ ކަންތައް ކުރުން.\nކޮންމެ އަހަރެއްގެ އޯގަސްޓް މަހުގެ ނިޔަލަށް ތަރައްޤީގެ ޕްލޭނަށް ބިނާކޮށް، ކުރިއަށް އޮތް އަހަރުގެ މަސައްކަތު ތާވަލާއި ބަޖެޓު ތައްޔާރުކުރުމުގައި ބަޖެޓް ސެކްޝަނަށް ލަފަޔާ މަޝްވަރާދިނުމުގެ ގޮތުން ކުރަންޖެހޭ ކަންކަންކުރުން.\nޢަމަލު ކުރަމުންދާ ތަރައްޤީގެ ޕްލޭންގެ މުއްދަތު ހަމަވުމުގެ4(ހަތަރެއް) މަސްދުވަސް ކުރިން، ޤައުމީ ތަރައްޤީގެ ޕްލޭނަށް އަމާޒުކޮށް ކުރިއަށްއޮތް5(ފަހެއް) އަހަރު ދުވަހަށް ތައްޔާރުކުރާ ތަރައްޤީގެ ޕްލޭން ތައްޔާރުކޮށް ލޯކަލް ގަވަރމަންޓް އޮތޯރިޓީއަށް ފޮނުވުމުގެ ގޮތުން ކުރަންޖެހޭ މަސައްކަތްތައް ކުރުން.\nސަރުކާރުގެ މިނިސްޓްރީތަކާއި އެކިއެކި އޮފީސްތަކުން ރައްޔިތުންނަށް ދޭންޖެހޭ ޚިދުމަތްތަކުގެ ތެރެއިން، އެ މިނިސްޓްރީތަކާއި އޮފީސްތަކުން އަތޮޅު ކައުންސިލް މެދުވެރިކޮށް ފ. އަތޮޅުގައި ދޭން ކަނޑައަޅާ، މިޔުނިޓުގެ މަސައްކަތާ ގުޅޭ ޚިދުމަތްތައް ދިނުމާއިގުޅޭގޮތުން ކުރަންޖެހޭ އެންމެހައި ކަންތައް ކުރުން.\nޕީ،އެސް،އައި،ޕީ ގެ ދަށުން އަތޮޅުގެ އިދާރީދާއިރާގެ ތަރައްޤީއަށް ހުށަހަޅަންޖެހޭ ޕްރޮޖެކްޓްތައް ތައްޔާރުކޮށް ކަމާބެހޭ ފަރާތްތައް ހުށަހެޅުން.\nހަމަޖެހިފައިވާ އުސޫލުން އޮފީސް ހުޅުވާ ލެއްޕުން.\nއޮފީހުން ކުރިއަށް ގެންދާ ޚާއްސަ މަސައްކަތްތަކުގައި ބައިވެރިވުމާއި އޮފީހުގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން ކަންތައްތައް ކުރުން.\nތަޢުލީމާއި ތަމްރީނު. (40%)\nސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު. (5%)\nމަސައްކަތުގެ ތަޖުރިބާ. (15%)\nމަސައްކަތުގެ ހުނަރާއި ފެންވަރާއި ޤާބިލްކަމާއި ސިފަތައް. (40%)\nގިނަވަގުތު މަސައްކަތު އުޅެވޭ ފަރާތަކަށްވުން.\nކަނޑައަޅާފައިވާ ޤަވާއިދުތަކާއި އުޞޫލުތަކާއި އެއްގޮތަށް މީހަކު ހޮވުމަށް ބަލާނެ ކަންތައްތައް އިދާރާގެ ވެބްސައިޓުން ލިބެން ހުންނާނެއެވެ.\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރިވސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ކައުންޓަރުން ލިބެން ހުންނާނެއެވެ.)\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު / ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓް ގެ ކޮޕީ، ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެ ކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކޮށްފައިވާ ލިޔުމުގެ ކޮޕީ.\n(ށ) މަތީ ތަޢުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަ ކުރިކަމުގެ ލިޔުމުގެ ކޮޕީ.\n7. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓުފިކެޓު ލިބިފައިވާނަމަ، އެ ސެޓުފިކެޓުގެ ކޮޕީ.\n(ށ) އަމިއްލަ ކުންފުންޏެއްނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން، ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019ސެޕްޓެންބަރު 05 ވާ ބުރާސްފަތި ދުވަހުގެ 13.00 ގެ ކުރިން، ނިލަންދެއަތޮޅު އުތުރުބުރީ އަތޮޅު ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected])މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައި ގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ސެޕްޓެންބަރު08 އާއި 10 އާ ދެމެދު، ނިލަންދެ އަތޮޅު އުތުރުބުރީ އަތޮޅު ކައުންސިލްގެ އިދާރާ ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޖުމްލަ45% (ސާޅީސް ފަހެއް) އިންސައްތައަށްވުރެ މަތިވާން ޖެހޭނެއެވެ.\nމި މަޤާމަށް ކުރިމަތިލާ މީހުންނަކީ ޢުމުރުން 55 އަހަރުވެފައިވާ މީހުންކަމުގައި ވެގެންނުވާނެއެވެ.\nވަޒީފާއަށް އެދި ހުށަހަޅަންޖެހޭސުންގަޑި ހަމަވުމަށްފަހު ހުށަހަޅުއްވާ ހުށަހެޅުންތަކާއި، އެޓޭޗް ކުރަންޖެހޭ ލިއުންތައް ހަމަނުކޮށް އަދި ފުރިހަމަނުކޮށްހުށަހަޅާ ހުށަހެޅުންތައް ބަލައިނުގަނެވޭނެއެވެ.\nމި އިޢުލާނާ ގުޅިގެން އިތުރު މަޢުލޫމާތެއް ސާފުކުރަން ބޭނުންވާނަމަ، މި އޮފީހުގެ 6740017 ނަންބަރު ފޯނަށް ގުޅުން އެދެމެވެ. އީމެއިލް އެޑްރެހަކީ، [email protected] އެވެ.\nޕަބްލިޝްކުރި ގަޑި: 1213\nސުންގަޑި: 05 ސެޕްޓެންބަރު 2019 1300


AFC ge dhoru bandhuve, hulhuvnee nurahkaa dhoreh\nއޭއެފްސީ ކަޕުގައި އިންޑިއާގެ އައިޒޯލްއާ ދެކޮޅަށް ނިއު ކުޅުނު މެޗުގެ ތެރެއިން ---\nރާއްޖޭގެ މައި ފުޓްބޯޅަ އިދާރާ 'އެފްއޭއެމް' 1982 ވަނަ އަހަރު އުފައްދައި، އޭޝިއާ ބައްރުގެ މައި ފެޑްރޭޝަން، އޭއެފްސީގެ ހައިސިއްޔަތު ރާއްޖެއަށް ލިބުނީ 1984 ވަނަ އަހަރު އެވެ. ޖެހިގެން އައި 1985 ވަނަ އަހަރުން ފެށިގެން އޭއެފްސީގެ ކުލަބު މުބާރާތްތަކުގައި ރާއްޖޭގެ ކުލަބުތަކުން ވާދަ ކުރަން ފެށި އެވެ.\nރާއްޖެއިން އެންމެ ފުރަތަމަ ވާދަ ކުރި އޭއެފްސީގެ ކުލަބު މުބާރާތަކީ ފަސް ވަނަ އޭޝިއަން ކުލަބު ޗެމްޕިއަންޝިޕެވެ. ލަންކާގައި ކުރިއަށް ގެންދިޔަ މި ސަރަހައްދުގެ ގުރޫޕުގައި، ރާއްޖެއިން ވާދަ ކުރަން ފުރުސަތު ލިބުނު ވިކްޓަރީ ސުޕޯޓްސް ކުލަބުން ފުރުސަތު ދޫކޮށްލުމުން، ބައިވެރިވީ ކުލަބު ވެލެންސިއާ އެވެ. އެއީ އޭޝިއާގެ ކުލަބު މުބާރާތްތަކުގައި ރާއްޖޭގެ ފެށުމެވެ.\nމި އަހަރަކީ އޭއެފްސީގެ ކުލަބު މުބާރާތްތަކުގައި ރާއްޖެއިން ވާދަ ކުރަން ފެށިތާ ޖެހިޖެހިގެން 33 ވަނަ އަހަރެވެ. މި އަންނަ އަހަރާއި ކުރިމަތިލާއިރު ރާއްޖޭގެ ފުޓްބޯޅައަށް އޮތީ މިދިޔަ 33 އަހަރު ތެރޭ ނުވެއްޓޭ ބޮޑު ވަޅުގަނޑަކަށް ވެއްޓިފަ އެވެ. އޭޝިއާގެ ކުލަބު މުބާރާތުން ރާއްޖެއަށް ފުރަތަމަ ފަހަރަށް ފުރުސަތު ގެއްލުނީ އެވެ. އެފްއޭއެމުން ބުނަނީ ފުރުސަތު ގެއްލުނީ އޭއެފްސީ ކަޕުގެ ކުލަބު ލައިސެންސަށް އެދި ކުލަބުތަކުން ޒިންމާ ފުރިހަމަ ނުކުުރުމުން ކަމަށެވެ.\nކުލަބުތަކުން ބުނަނީ، ކުލަބުތަކުން ފޮނުވަން ޖެހޭ ލިޔުންތައް ކަނޑައެޅިފައިވާ މުއްދަތަށް ހުށަހެޅި ކަމަށެވެ. މައްސަލަ އޮތީ އެފްއޭއެމް ކޮޅުގައި ކަމަށެވެ. ހަގީގަތުގައި މި ކަމުގައި އެފްއޭއެމް އާއި ކުލަބުތަކުގެ އިހުމާލުވެސް އެބައޮތެވެ. އެއްބަޔަކު އަނެއް ބައެއްގެ ބޮލަށް ޒިންމާ ކަނޑާލައިގެން ތިބެވޭކަށް ނެތެވެ.\nއޭއެފްސީ ކަޕުގައި އިންޑިއާގެ އައިޒޯލް އެފްސީއާ ދެކޮޅަށް ޓީސީ ކުޅުނު މެޗުގެ ތެރެއިން ---\nޒަމާނުން ސުރެ، ރާއްޖޭގެ ކުލަބުތައް ހިންގުމުގައި އުޅެނީ ދެތިން މީހުންނެވެ. ކޮންމެ ކުލަބެއްގައި އެގްޒެކެޓިވް ބޮޑީއެއް އޮތަސް މިހާރުވެސް ކަން އޮތީ އެހެންނެވެ. ކުލަބުތައް ހިންގުމުގައި އިދާރީ ގޮތުން ހަރުދަނާ ވެފައެއް ނެތެވެ. ކުރިން އެފްއޭއެމްގައި ފުރަތަމަ ޑިވިޝަންގެ ކޮންމެ ކުލަބަކަށް އޮފީހެއް ހުރެ އެވެ. ނަމަވެސް މިދިޔަ އަހަރުން ފެށިގެން އެކަން ބަދަލުވެ ކޮންމެ ކުލަބަކުން ކުލަބު ހައުސްއެއް ނުވަތަ އޮފީހެއް ގާއިމު ކުރަން އެފްއޭއެމުން އެންގިނަމަވެސް އެކަން އެންމެ އެދެވޭ ގޮތގައި ނުހިނގަ އެވެ. ކުލަބުގެ އިދާރީ ލިޔެކިޔުންތައް ބަހައްޓަނީ ކޮންމެވެސް ކުންފުންޏެއްގެ އޮފީހުގަ އެވެ. އިދާރީ ގޮތުން ކުރަން ޖެހޭ މަސައްކަތް ކުރަނީވެސް އެތަނުގަ އެވެ.\nކުލަބުތަކަށް ލިބޭ މާލީ އެހީތެރިކަންވެސް ރަނގަޅަށް ބަލަހައްޓަނީ މަދު ކުލަބުތަކަކުންނެވެ. ފައިސާ ހޭދަ ކުރުމުގައި އެއްވެސް ޕްލޭނެއް ނެތެވެ. އެކަން އެނގެނީ ކުޅުންތެރިންނަށް މުސާރަ ނުދެވި ކުލަބު އިނދަޖެހޭ ހިސާބަށް ދިއުމުންނެވެ. ސީޒަން ފަށާއިރު ކުލަބަށް ގެންނަ ބިދޭސީ ކުޅުންތެރިންވެސް ސީޒަންގެ މެދަކާ ޖެހުމުން ދޫކޮށްލަނީ އަހަރުގެ ބާކީ އޮތްބަޔަށް އެ ކުޅުންތެރިންނަށް މުސާރަ ދޭނެ ފަދައެއް ނެތުމުންނެވެ. އަގުބޮޑުކޮށް ގެންނަ ބިދޭސީ ކުޅުންތެރިންނާ މެދުވެސް ކުލަބުތަކުގެ އިހުމާލް އެބައޮތެވެ. އޭގެ އެންމެ ސާފު ހެއްކެއް މިއަހަރު ފެނުނީ ވިކްޓަރީ ސްޕޯޓްސް ކުލަބުންނެވެ. ގިނަ ކުލަބުތައް ހިންގުމުގައި މިސް މެނޭޖުމެންޓް އެހާ ބޮޑެވެ. މިއީ ރާއްޖޭގެ ކުލަބުތަކުގެ ހާލަތު ހުރި ގޮތެވެ.\nކުލަބުތައް މިގޮތަށް ހުރިއިރު ކުލަބު ލައިސެންސަށް މި ކުލަބުތައް އެންމެ ފުރިހަމައަށް އަހުލުވެރިވާނެ ގޮތެއް އެބައޮތް ހެއްޔެވެ. ކުލަބުތަކުގެ ހާލަތު އަމިއްލައަށް ބަދަލު ކުރަން ޖެހެ އެވެ. ކުލަބުތަކުން އެކަން ނުކުރާނަމަ ކުލަބުަކުގެ ބެލެނިވެރި ފަރާތް، އެފްއޭއެމުން ކުލަބުތައް މޮނިޓާކޮށް ރަނގަޅަށް ބެލެންޖެހެ އެވެ.\nރާއްޖޭގެ ކުލަބުތަކަށް އޭއެފްސީ ކަޕުގެ ފުރުސަތު ގެއްލުމުން، އެކި ފަރާތްތަކުގެ ފާޑު ކިޔުން ކުލަބުތަކަށް އަމާޒުވި އެވެ. އެފްއޭއެމްގެ ވެރިން އިސްތިއުފާ ދިނުމަށް ގޮވާލަމުން ދިޔަ އަޑުތައް ގަދަ ވެގެން ދިޔަ އެވެ.\nއޭއެފްސީ ކަޕު ޕްރިލިމިނަީ ބުރުގައި ޓީސީ ކުޅެނީ ---\n"އެއް ބަޔަކު އަނެއް ބައެއްގެ މައްޗަށް ޒިންމާ އަޅުވާފަ އަދި އެފްއޭއެމްގެ ވެރިންގެ އިސްތިއުފާއަށް ގޮވުމަކުން މިކަމަށް ހައްލެއް ނުލިބޭނެ،" ގުރީން ސްޓްރީޓްގެ ކޯޗު އަލީ ސުޒޭން ވާހަކަ ދެއްކި އެވެ. "ކުލަބުތަކުގެ މެނޭޖްމެންޓުން އެބަޖެހޭ ކުލަބުތަކުގެ ޒިންމާ އަދާ ކުރަން، ހަމައެޔާއެކު އެފްއޭމުން އެބަޖެހޭ އެފްއޭއެމްގެ ޒިންމާ އަދާކޮށް ކުލަބުތަށްވެސް ޒިންމާ ދާރު ކުރުވަން."\nސުޒޭން ބުނީ ކުލަބުތަކުން، ކުލަބުތަކުގެ ޒިންމާ އަދާ ނުކުރުމުމުން އެކަމުގައި އެފްއޭއެމްގެ ދައުރަކީ ކުލަބުތައް ޒިންމާ ކުރުވުން ކަމަށެވެ. އޭނާ ވަނީ ކުލަބުތަކުން ޑޮކިޔުމެންޓޭޝަން ހުށަނޭޅުމުން އެކަމަށް ރިއާޔަތް ކުރުމަށްޓަކައި އެފްއޭއެމުން އެންމެ ފުރިހަމަ ޒިންމާ އަދާ ކުރިތޯ ސުވާލު އުފައްދާފަ އެވެ. އެފްއޭއެމުން ބުނީ ޑޮކިޔުމެންޓްތައް ފުރިހަމަ ކުރުމަށް ކުލަބުތަކަށް ތަކުރާރުކޮށް ހަދާން ކޮށްދީފައިވާ ކަމަށެވެ.\n"ކުލަބުތަކުން އެކަން ފުރިހަމަ ނުކުރީމަ އެފްއޭއެމްއަށް އެޅޭނެ ފިޔަވަޅުތައް ހުންނާނެ، ކުލަބުތައް ޑޮކިޔުމެންޓްތައް ހުށަނާޅަންޏާ އެކަން މީޑިއާ މެދުވެރިކޮށް ހާމަ ކުރެވިދާނެ، ބޭނުމަކީ މީޑިއާ އާއި ކުލަބުތަކުގެ ސަޕޯޓަރުން އަދި އެ ކުލަބަށް ފައިނޭންސް ކޮށްދޭ ފަރާތްތައް މެދުވެރިކޮށް ކުލަބުތަކަށް ޕްރެޝަރު ކުރުން، މިއީ ކުލަބުތަކަށް ޕްރެޝަރު ކޮށްގެންނަމަވެސް ފުރިހަމަ ކުރުވަން ޖެހޭ ކަމެއް،" ސުޒޭން ޝުއޫރު ފާޅު ކުރި އެވެ.\n"އަޅުގަނޑުމެންގެ ދަރިންނަށް ހެނދުނު ހެނދުނާ ސްކޫލަށް ދާން ގޮވާފައި އެކުދިން ހޭނުލީމަ އަޅުގަނޑުމެން ތިބެނީތޯ އަޅާ ނުލައި، ނޫން، ގަދަ ކަމުން ނަމަވެސް އެކުދިން ހޭލައްވައިގެން ނަގައިގެން ތައްޔާރުކޮށްގެން ޔޫނީފޯމް އަޅުވައިގެން ސްކޫލަށް ގެންދަނީ، ކުލަބުތައް ޒިންމާ އަދާ ނުކުރީމަ އެހާހިސާބުން އެފްއޭއެމް ތިބެންވީތޯ އަޅާ ނުލައި ނޫން، ހިނގައިގެން ނަމަވެސް\nގުޅައިގެން ނަމަވެސް ކުލަބުތައް ޒިންމާ އަދާ ކުރުވަން ޖެހޭ."\nއޭއެފްސީ ކަޕު ޕްރިލިމިނަރީ ބުރުގައި ބަންގުލަދޭޝްގެ ސައިފް ސްޕޯޓްސް ކުލަބާ ދެކޮޅަށް ޓީސީ ކުޅެނީ ---\nކޮންމެ ކުލަބެއްގައި ކުލަބު ލައިސެންސިންގެ އޮފިޝަލެއް ހުރެ އެވެ. ހަމައެޔާއެކު އެފްއޭއެމްގައިވެސް ކުލަބު ލައިސެންސިންގެ އޮފިޝަލެއް ހުރ އެވެ. ރާއްޖެއަށް ފުރުސަތު ގެއްލުނީ ދެ ފަރާތުން ޒިންމާ އަދާ ނުކުރުމުންނެވެ.\nއޭއެފްސީ ކަޕުގެ ފުރުސަތު ރާއްޖެއަށް ގެއްލުމުން، ރާއްޖެއަށް ލިބެމުން އައި ޖާގަ އަންނަ އަހަރު ދީފައި ވަނީ، ނޭޕާލަށެވެ. ދެހާސް ސޯޅަ ވަނަ އަހަރު އޭއެފްސީ ކަޕަށް އޭއެފްސީން ގެނެސްފައިވާ އާ ބަދަލާއެކު ދެކުނު އޭޝިއާ ސަރަހައްދުގެ ޓީމުތައް ހިމެނޭނީ އެއް ގުރޫޕެއްގަ އެވެ. އާ ބަދަލުން އިންޑިއާ، ބަންގުލަދޭޝް އަދި ދިވެހިރާއްޖޭގެ ލީގް ޗެމްޕިއަންނަށް ސީދާ ޖާގަ ލިބުމުން ދިޔަ އެވެ. އެއީ މި ތިން ގައުމުގެ ކުލަބުތަކުގެ ރޭންކަށް ބެލުމަށް ފަހު ލިބެމުން ދިޔަ ފުރުސަތެކެވެ. އެ ފުރުސަތުގެ ދަށުން މާޒިޔާއިން މިދިޔަ އަހަރު އޭއެފްސީ ކަޕުގައި ވާދަ ކުރި އެވެ. މި އަހަރު ނިއު ރޭޑިއަންޓް ވާދަ ކުރި އެވެ.\nމި އަންނަ އަހަރު ނޭޕާލްގެ ލީގް ޗެމްޕިއަން ކުލަބުން ވާދަ ކުރުމުން އެ ގައުމަށް ރާއްޖޭގެ ކުލަބު ރޭންކާ އަރާ ހަމަ ކުރުމުގެ ފުރުސަތު އެބައޮތެވެ. ނުވަތަ ކުލަބު ރޭންކިން ސިސްޓަމުގައި ރާއްޖެއަށް ވުރެ ނޭޕާލްގެ ޕޮއިންޓް މައްޗަށް ދިއުމަކީވެސް އެކަށީގެންވާ ކަމެކެވެ. ނަތީޖާއަކަށް ވެގެންދާނީ ރާއްޖޭގެ ފުޓްބޯޅަ ނުބައި ދިމާއަކަށް ވެއްޓުމެވެ. ސީދާ ޖާގައިގެ އިތުރުން ޕްރިލިމިނަރީ ބުރާއެކު ރާއްޖޭގެ ދެ ކުލަބަކަށް މިހާރުވެސް ޖާގަ ލިބެ އެވެ. އެހެންނަމަވެސް މިހާރު ކަންތައް މި ދިމާވި ގޮތުން 2020 ވަނަ އަހަރު ރާއްޖޭގެ ކުލަބުތަކަށް ލައިސެންސް ލިބި ވާދަ ކުރަން ފުރުސަތު ލިބުނު ނަމަވެސް ރާއްޖެ ވެއްޓެން ޖެހޭނީ ބޫޓާނާއި ޝްރިލަންކާގެ ކުލަބުތަކުގެ ލެވަލަށެވެ.\nއޭއެފްސީ ކަޕުގެ ޖާގަ ހޯދަން ޕްރިލިމިނަރީ ބުރުގައިވެސް ވާދަ ކުރަން ޖެހިދާނެ އެވެ. ޕްރިލިމިނަރީ ބުރުން ޕްލޭއޮފްއަށެވެ. ޕްލޭއޮފްގައި ކުރިމަތިލާން ޖެހޭނީ އިންޑިއާގެ އެންމެ ބޮޑު ލީގް ސުޕަ ލީގްގެ ޗެމްޕިއަން ޓީމާ ދެކޮޅަށެވެ. ވަރުގަދަ އިންވެސްޓްމެންޓާއެކު އަގުބޮޑު ސްކޮޑުތައް އޮތް އެއިން ޓީމެއްގެ އަތްދަށު ނުވެ ރާއްޖޭގެ ކުލަބަކަށް ދިއުމަކީ ނާދިރު ކަމެކެވެ. ނަތީޖާއަކީ އިތުރު އަހަރުތަކަކަށް ރާއްޖޭގެ ކުލަބުތަކަށް އޭއެފްސީގެ ކުލަބު މުބާރާތާ ދުރުގައި އޮންނަން ޖެހުމެވެ.\nޓީސީގެ ކޯޗް މުހައްމަދު ނިޒާމް ފާހަގަ ކޮށްފައިވާހެން ވަކި ކުލަބަކަށް ގެއްލުން ލިބުމުގެ ބަދަލުގައި ހުރިހާ ގެއްލުމެއް\nލިބިގެން ދާނި ދިވެހި ފުޓްބޯޅައަށެވެ. ދޮރު ބަންދުވުމުން ރާއްޖޭގެ ފުޓްބޯޅަ ބޮޑު އަދަޅަކަށް ވެއްޓުނީ އެވެ.\nއެފްއޭއެމް ނިއުރޭޑިއަންޓް މާޒިޔާ + ވިކްޓަރީ އޭއެފްސީ ޓީސީ އީގަލްސް ޔުނައިޓެޑް ވިކްޓަރީ


Saaf Championship Bavvan Rajje In Rasmee Koh Bid Kohffi ސާފް ޗެމްޕިއަންޝިޕް ބާއްވަން ރާއްޖޭން ރަސްމީކޮށް ބިޑްކޮށްފި – Huvadhoo News Saaf Championship Bavvan Rajje In Rasmee Koh Bid Kohffi Huvadhoo News\nސާފް ޗެމްޕިއަންޝިޕް ބާއްވަން ރާއްޖޭން ރަސްމީކޮށް ބިޑްކޮށްފި\nމި އަހަރު ބާއްވަން ނިންމާފައިވާ ސާފް ޗެމްޕިއަންޝިޕް ބާއްވަން ރާއްޖޭން ރަސްމީކޮށް ބިޑްކޮށްފިއެވެ.\nފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް މިރޭ ކުރެއްވި ޓްވީޓެއްގައި 2021 ވަނަ އަހަރުގެ ސާފް ޗެމްޕިއަންޝިޕް ރާއްޖޭގައި ހޯސްޓް ކުރުމަށް މިއަދު ރަސްމީކޮށް ބިޑް ކޮށްފައިވާ ކަން ވަނީ އިއުލާން ކޮށްފައެވެެ.\nމި ޓުވީޓުގައި ބައިނަލްއަގްވާމީ މެޗުތަކާއި މުބާރާތްތައް ރާއްޖޭގައި ބޭއްވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ކުރައްވާ މަސައްކަތްޕުޅާއި ކުޅިވަރު ވަޒީރު އަހުމަދު މަހުލޫފް ފޯރުކޮށްދެއްވަވާ އެހީތެރިކަން ބަލައިގަނެ އެކަމަށް ޝުކުރުއަދާކުރައްވާފައިވެއެވެ.\nސާފް ޗެމްޕިއަންޝިޕްގެ 13 ވަނަ މުބާރާތް ބާއްވަން ފުރަތަމަ ހަމަޖައްސާފައިވަނީ ޕާކިސްތާނުގަ އެވެ. އެކަމަކު ބަންގްލަދޭޝްގެ އެދުމުގެ މަތިން ފަހުން އެ މުބާރާތް ބާއްވަން ނިންމީ އެގައުމުގަ އެވެ.\nއެހެން ނަމަވެސް ބަންގްލަދޭޝްގައި ކޮވިޑްގެ ހާލަތު އޮތް ގޮތުން މުބާރާތެއް ބޭއްވޭނެ ކަމުގެ ޔަގީން ކަމެއް ސަރުކާރުން ނުދިނުމާއި ގުޅިގެން ސާފް ޗެމްޕިއަންޝިޕް ބާއްވަން އޭއެފްސީން ވަނީ އަލުން ބިޑު ކުރުމަށް ހުޅުވާލާފައެވެ.\nރާއްޖޭގެ އިތުރަށް ނޭޕާލާއި އިންޑިއާ އިން ވެސް ވަނީ ކުރިން މި މުބާރާތް ބޭއްވުމަށް ޝައުގުވެރިކަން ފާޅުކޮށްފައެވެ. އެހެން ނަމަވެސް އަދި ރަސްމީކޮށް މި ދެގައުމުން އަދި ބިޑު ކޮށްފައެއް ނުވެއެވެ. މިއަދުގެ ވަގުތެއްގައި ނޭޕާލާއި އިންޑިއާއިން ވެސް ބިޑު ކުރާނެ ކަމަށް ވަނީ ބެލެވިފައެވެ.\nކުރިން އަހަރުގެ މުބާރާތް ތަކުގައި7ގައުމުން ބައިވެރިވި ނަމަވެސް މިފަހަރު ބޫޓާނުން ބައިވެރި ނުވުމާއި، ޕާކިސްތާން ފީފާގެ ސަސްޕެންޝަނެއްގައި އޮތުމުގެ ސަބަބުން މިފަހަރުގެ ސާފް ޗެމްޕިއަންޝިޕުގައި ކުޅޭނީ5ގައުމެކެވެ.\nއަދި ކުރިން އަަހަރުތަކުގައި ދެ ގުރޫޕަކަށް ބަހައިގެން ކުޅުނު ނަމަވެސް މި ފަހަރު ލީގު އުސޫލުން އެއް ބުރު ކުޅުމަށް ފަހު ޕޮއިންޓުގެ ގޮތުން އެންމެ މަތިން ލިބޭ ދެޓީމު ފައިނަލުގައި ކުޅޭގޮތަށް ވަނީ ހަމަޖައްސާފައެވެ. މިހެން މި މުބާރާތް ކުރިޔަށް ގެންދިޔުމަށް ނިންމާފައި މިވަނީ މިފަހަރުގެ މުބާރާތުގައި ބައިވެރިވާ ޓީމުތައް މަަދުވީމައެވެ.\nބިޑު ހުށައަޅާ ގައުމުތަކުގެ ތެރެއިން މުބާރާތް ބާއްވާ ގައުމެއް އަންނަ ހަފްތާތެރޭގައި އިގިގެންދާނެއެވެ.\nފުޓްބޯޅަ އެސޯސިއޭޝަން ސާފް ޗެމްޕިއަންޝިޕް


Pedicure hadhanikoh libunu gehlumakun fai burikohlan jehihje\nފައިގެ އިނގިލިތަކުގެ ނިޔަފަތިތައް ރީތިކުރަން ވަރަށް އާދައިގެ ޕެޑިކިއޯއެއް ހަދާލަން އެމެރިކާގެ ކްލާރާ ޝެލްމަން ސެލޫނަކަށް ދިޔައިރު މިއީ އޭނާގެ ހަޔާތުގައި އަންނާނެ އެންމެ ބަދު ނަސީބު ދުވަސް ކަމަކަށް ހުވަފެނަކުން ވެސް ނުދެކެ އެވެ. އަދި މިކަމުގެ ސަބަބުން އޭނާގެ ފައި ގެއްލިދާނެ ކަމަކަށް ޚިޔާލަކަށް ވެސް ނާދެ އެވެ. ނަމަވެސް އެ ސެލޫނުން އޭނާގެ ފައިގެ ޕެޑިކިއޯ ހަދައިދިން މީހާގެ އަތުން ލިބުނު ގެއްލުމެއްގެ ސަބަބުން ކްލާރާގެ ފައި މިހާރު ވަނީ ބުރިކޮށްލާފަ އެވެ.\nމީގެ ތިން އަހަރު ކުރިން ހިނގި މި ހާދިސާ އަށް ފަހު ކްލާރާ ވަނީ ސެލޫނާ ދެކޮޅަށް ދައުވާ އުފުލާފަ އެވެ. އަދި ފާއިތުވީ ތިން އަހަރު ދުވަހު މި މައްސަލަ ކޯޓުގައި ކުރިއަށް ދިޔަ އެވެ.\nމި ދައުވާގައި ކްލާރާ ބުނެފައިވަނީ އޭނާ ޕެޑިކިއޯ އެއް ހަދަން ސެލޫނަށް ދިއުމުން އެތަނުގައި މަސައްކަތްކުރާ މުވައްޒަފު އޭނާގެ ފައިގެ އިނގިލިތަކުގެ ނިޔަފަތިތައް ކެނޑުމުގެ ތެރޭގައި އެއް އިނގިލީގެ ނިޔަފަތި މާބޮޑަށް ކަނޑާލީ ކަމަށެވެ. އަދި އެ އިނގިލި އިންފެކްޓްވެ އިންފެކްޝަން ވަރަށް ބާރަށް މުޅި ފަޔަށް ފެތުރިގެން ދިޔައީ ކަމަށެވެ. އަދި ސެލޫނުގައި ބޭނުންކުރި ޓޫލްސްތަކާއި އިކްއިޕްމަންޓްސްތައް ރަނގަޅަށް ސާފުތާހިރު ނުކޮށް ހުރުމުގެ ސަބަބުން ކަސްޓަމަރުންނަށް ނުރައްކާތައް ކުރިމަތި ވެފައިވާ ކަމަށްވެސް ކްލާރާގެ ދައުވާގައި ބުނެފައި ވެއެވެ.\nކްލާރާގެ ދައުވާގެ ލިޔުމުގައި އިތުރަށް ފާހަގަކޮށްފައިވާ އަނެއް ކަމަކީ އެކަށީގެންވާ ތަމްރީނު ނެތް މުވައްޒަފުން ސެލޫނުގައި މަސައްކަތް ކުރުމެވެ.\nނަމަވެސް ކްލާރާގެ ދައުވާއަށް ސެލޫނުން އިންކާރުކޮށްފައި ވެއެވެ. ސެލޫނުން ކަނޑައެޅި ގާނޫނީ ވަކީލު ކޯޓުގައި ބުނެފައިވަނީ ކްލާރާގެ އިނގިލި ހަލާކުވުމުން އިންފެކްޝަން ފެތުރުނަ ނުދިނުމަށް ކްލާރާ އެދެވޭ މަސައްކަތެއް ކޮށްފައި ނުވާ ކަމަށެވެ. އަދި އެ ސެލޫންގައި ބޭނުންކުރާ ސާމާނު ނުތާހިރު ކަމަށް ބުނާ ވާހަކައާ ވެސް ސެލޫނުން އެއްބަހެއް ނުވި އެވެ.\nކްލާރާ އަކީ ކުރިން ވެސް ޕެރިފެރަލް އާޓީރިއަލް ޑީޒީޒް ކިޔާ ބައްޔެއް ހުންނަ މީހަކަށް ވާތީ މި އިންފެކްޝަންގެ ސަބަބުން އިތުރަށް ބޮޑުވަރުވާން މެދުވެރިވީ އެވެ.\nޕެރިފެރަލް އާޓީރިއަލް ޑިޒީޒް ޖެހުމުން ނާރުތައް ވަރަށް ހަނިވެ އެވެ. އަދި އެކި ގުނަވަންތަކަށް ލޭ ފޯރުކޮށްދިނުމަށް ހުރަސްތައް ކުރިމަތިވެ އެވެ. ކްލާރާގެ ފައި އެހާ ބޮޑަށް ސަކަރާތްވެ އެންމެ ފަހުން ބުރިކޮށްލަން ޖެހުނު މައިގަނޑު ސަބަބަކީ ކުރިންސުރެ މިބަލި ހުރީމަ އެވެ.\nފްލޮރިޑާގައި 2018ގެ ސެޕްޓެމްބަރުގައި ހިނގި މި ހާދިސާއަށް ފަހު ފާއިތުވީ ތިން އަހަރު ތެރޭ އެ ރަށުގެ ކޯޓެއްގައި މައްސަލައިގެ އަޑުއެހުންތައް ބާއްވަމުން ގޮސް އެންމެ ފަހުން މިދިޔަ ހަފުތާގައި ވަނީ މައްސަލަ ނިންމާފަ އެވެ.\nކްލާރާގެ ވަކީލު ޕޯލް ފުލްމާ ބުނި ގޮތުގައި ކްލާރާ އަށް ލިބުނު ގެއްލުމުގެ ބަދަލެއްގެ ގޮތުން 1.75 މިލިއަން ޑޮލަރު ދޭން ކޯޓުގައި ސެލޫނުން ވަނީ އެއްބަސް ވެފަ އެވެ.\nމަރުގެ އަދަބުން މި މަންމައަށް ސަލާމަތްވެވިދާނެބާ؟


Saabithu dharaneege massalaeggai Umar Naseer ge Passport hifahataiffi | Mihaaru\nސާބިތު ދަރަނީގެ މައްސަލައެއްގައި އުމަރު ނަސީރުގެ ޕާސްޕޯޓް ހިފަހައްޓައިފި\n23 ޖުލައި 2018 - 18:36 55 comments\nއުމަރުގެ ޕާސްޕޯޓް ހިފެހެއްޓީ އުމަރު ހިއްސާވާ ޓޫރިސްޓް ވޭލް ސަބްމެރިން ޕްރައިވެޓް ލިމިޓެޑްގެ މައްޗަށް އޮތް ސާބިތު ދަރަނީގެ މައްސަލައެއްގަ އެވެ.\nޓޫރިސްޓް ވޭލް ސަބްމެރިން ކުންފުނީގެ މައްޗަށް ޕެންޝަން އެޑްމިނިސްޓްރޭޝަން އޮފީހުން ކުރި ދައުވާއެއްގައި ޑިސެމްބަރު 26، 2016 ގައި ވަނީ މުވައްޒަފުންގެ ރިޓަޔާމަންޓް ޕެންޝަން ފައިސާގެ ގޮތުގައި 1،860،405.86ރ. ދެއްކުމަށް ހުކުމްކޮށްފަ އެވެ. އެ ފައިސާ ނުދައްކައިގެން ޕެންޝަން އޮފީހުން އެ މައްސަލަ ތަންފީޒަށް ހުށަހެޅުމާ ގުޅިގެން ސިވިލް ކޯޓުގައި މިހާރު މައްސަލަ ކުރިއަށް ދާއިރު ކުންފުނީގެ ހުރިހާ ޑިރެކްޓަރުންގެ ޕާސްޕޯޓް ހިފަހައްޓާފައި ވަނީ އިއްޔެ އެވެ.\nރަހުނެއް ނުހިމެނޭ ސާބިތު ދަރަންޏާ ބެހޭ ގަވައިދުގައި ބުނާ ގޮތުން، ކުންފުންޏެއްގެ މައްޗަށް ދަރަންޏެއް ސާބިތުވެއްޖެ ނަމަ އެ ފައިސާ ދައްކަންދެން، އެ ކުންފުންޏެއްގެ ޑިރެކްޓަރުންގެ ޕާސްޕޯޓް ހިފެހެއްޓިދާނެ އެވެ. އުމަރުގެ ޕާސްޕޯޓް ހިފަހައްޓާފައި ވަނީ މި ގަވައިދުގެ ދަށުންނެވެ.\nނަމަވެސް އުމަރު ވިދާޅުވީ ޕާސްޕޯޓް ނުހިފަހައްޓާ ކަމަށާއި "އެއީ ދޮގެއް" ކަމަށެވެ.\nރިޔާސީ އިންތިހާބަށް ކުރިމަތިލުމުގެ މުއްދަތު މިއަދު ހުޅުވާލާފައިވާއިރު އުމަރަކީ އެ އިންތިހާބުގައި ވާދަކުރާނެކަން އިއުލާން ކުރައްވާފައިވާ ބޭފުޅެކެވެ.\nއަދާކުރަން ޖެހޭ ސާބިތު ދަރަންޏެއް އޮވެ ހުކުމާ އެއްގޮތަށް ފައިސާ ނުދައްކާ މީހެއް ނަމަ ރައީސުލްޖުމްހޫރިއްޔާ ކަމަށް ޝަރުތު ހަމައެއް ނުވާނެ އެވެ.\nއުމަރު ނަސީރު ވަނީ 2008ގެ ރިޔާސީ އިންތިހާބާއި 2013ގެ ރިޔާސީ އިންތިހާބުގެ ޓިކެޓް ހޯދެއްވުމަށް ޕީޕީއެމްގެ ޕްރައިމަރީގައި ވާދަކުރައްވައިފަ އެވެ.\nއިތުރު ލިޔުންތައް އުމަރު ނަސީރު އިދިކޮޅު ފަރާތްތައް ޕާސްޕޯޓް މޯލްޑިވްސް އިމިގްރޭޝަން ސިވިލް ކޯޓް


ކޮގްނެޓިވް ލާނިންގް ތިއަރީގެ އަލީގައި އުނގެނުން\nމިތިއަރީގެ ޢިލްމްވެރިން ދެކިލައްވާ ގޮތުގައި އުނގެނުމަކީ ސިކުޑީގެ މަސައްކަތެކެވެ. އެގޮތުން ވަށައިގެންވާ މާހައުލުންނާއި، ކުރެވޭ ތަޖުރިބާތަކުން އުނގެނުމަށް ވަރަށް ބޮޑު އަސަރު ތަކެއްގެނުވައެވެ. އެގޮތުން މާހަލުން އުނގެނޭ މައުލޫމާތު ގެންގޮސް ސިކުޑީގައި ޖަމާކުރެއެވެ. މިނަޒަރިއްޔާތުގައި އުނގެނުން ގުޅުވާލެވިފައިވަނީ ކުރިން އެނގިފައިވާ އެއްޗެއްގެ މައްޗަށެވެ. މިތިޔަރީ އަކީ ކިޔަވައި ދިނުމުގައި ބޭނުން ކުރެވިދާނެ މުހިންމު ތިޔަރީއެކެވެ. އެގޮތުން ފިލާވަޅެއް ފެށުމުގައި ދަރިވަރުންގެ ޕްރިއަރ ނޮލެޖް ޓެސްޓުކޮށް، ދަރިވަރުންނަށް ފިލާވަޅާބެހޭ ގޮތުން ކުރިން އެނގިފައިވާ އެއްޗަކާ ގުޅުވާލައިގެން ކިޔަވައި ދިނުމުން ފިލާވަޅު ފަހުމުވެ ދެނެގަތުމަށް ފަސޭހަ ވެގެންދެއެވެ. އަދި ވަށައިގެންވާ މާހައުލާއި ފިލާވަޅު ގުޅުވާލާ މިސާލުތައް ދެއްކުމުން ދަރިވަރުންގެ ޝައުޤުވެރިކަށް އުފެދިގެންދެއެވެ.\nމިތިއަރީގެ މައިގަނޑު މޮޑެލަކީ އިންފޮމޭޝަން ޕޮރޮސެސިން (އައި ޕީ އެމް) މޮޑެލްއެވެ. އިންފޮމޭޝަން ޕޮރސެސިންއަށް ވަށައިގެންވާ މާހަލުން މައުލޫމާތު ވަންނަ ތިންޖާގައެއްވެއެވެ. އެއީ މައުލޫމާތު އަލަށް ރަޖިސްޓްރީ ކުރެވޭތަނާއި (ސެންސަރީ ރެޖިސްޓަރ) މައުލޫމާތު ބޭނުންކުރެވޭ ތަނާއި (ވާރކިން މެމޮރީ) މައުލޫމާތު ދިގުމުއްދަތަކަށް ރައްކާކުރެވޭތަނެ (ލޯންގްޓާމް މެމޮރީ) އެވެ. މިމޮޑެލްގައި އެއް ޖާގައިން އަނެއް ޖާގައަށް މައުލޫމާތު ބަދަލު ކުރެވޭނީ ސަމާލުކަންދީގެން، އަމިއްލަވިސްނުމަށް އެނގިފައިވާ ކަމަކާއި ގުޅުވައިގެން، ކިޔާތަކުރާރުކޮށް މުރާޖާކޮށްގެން ނުވަތަ ހަނދާނަށް ގެނެސްގެންނެވެ. މިސާލަކަށް ފިހާރައިން ބެލި ގަމީހުގެ އަގު އަލީ ހަނދާނުގައި އެބަހުއްޓެވެ. ނަމަވެސް ހަމައެފިހާރައިން ބެލި ސޯޓުގެ އަގެއް ހަނދާނަކަށް ނައެވެ. އަލީއަށް ވީގޮތަކީ ގަމީހާ މާގަޔާވެ އެގަމީހަށް ޝައުޤުވެރިކަން ދެވުނީއެވެ.\nމިތިޔަރީއަކީ ކިޔަވައި ދިނުމުގައި ބޭނުން ހިފިދާނެ މުހިންމު ތިޔަރީއެކެވެ. މިތިޔަރީގައި ވާފަދައިން މުދައްރިސުންފަހަރަކު ބައެއް ހަނދާން ކޮށްދެމުން ކިޔަވައިދޭނަމަ، ކިޔަވައިދޭ އެއްޗެއް ދިގުމުއްދަތެއްގައި ހަނދާނުގައި ހުންނާނެއެވެ.


Eh Dhuvas Thereyga Emme Gina Meehun Beli Film Akah "Radhe" - Vaguthu\nކޮވިޑް-19: ހަރުކަށި ފިޔަވަޅުތަކާއިއެކު ހަމަނޭވައެއް! - 22 ގަޑިއިރު ކުރިން\nއެއް ދުވަސްތެރޭގައި އެންމެ ގިނަ މީހުން ބެލި ފިލްމަކަށް ސަލްމާން ހާންގެ "ރާދޭ" ވެއްޖެ އެވެ.\nކޮންމެ އަހަރެއްގެ ވެސް އީދާ ދިމާކޮށް ސަލްމާން ހާން އޭނާގެ ފޭނުންނަށް އީދު ހަދިޔާއެއްގެ ގޮތުގައި އޭނާގެ ހާއްސަ ފިލްމެއް ނެރެއެވެ. ނަމަވެސް ފާއިތުވި އަހަރު ކޮވިޑާ ގުޅިގެން އެ އަހަރު ނެރުމަށް ހަމަޖެއްސި ފިލްމު ވަނީ ފަސްކޮށްފައެވެ. ދިގު އިންތިޒާރަކަށް ފަހު އެ ފިލްމު މިމަހުގެ 13 ގައި ނެރެފައިވާއިރު އެތައް މިލިއަން ބަޔަކު ވަނީ އެ ފިލްމު ބަލައިފައެވެ.\nއެއްދުވަސްތެރޭގައި ސަލްމާން ހާންގެ ރާދޭ ބަލާފައިވާ މީހުންގެ އަދަދު 4.2 މިލިއަނަށް އަރައެވެ. އެ ފިލްމު ދައްކާފައި ވަނީ ޒީ5 އިންނެވެ. އަދި އިއްޔެ މި ފިލްމު ދުނިޔޭގެ މާކެޓަށް ވަނީ ނެރެފައެވެ.\nރާދޭ: ޔޯ މޮސްޓް ވޮންޓެޑް ބައި، އަކީ 2009 ވަނަ އަހަރު ނެރުނު ސަލްމާން ހާންގެ ފިލްމު "ވޮންޓެޑް" ގެ ސީކުއެލް އެކެވެ. ސަލްމާންގެ ހުރިހާ ފިލްމަކީވެސް އެތައް މިލިއަން ބަޔަކު ގަޔާވެގެން ބަލާ ފިލްމުތަކެކެވެ. އޭނާގެ ފޭނުން ދުނިޔޭގެ އެކި ހިސާބުތަކުގައި ތިބި އިރު ސަލްމާން ފެނިގެންދާ ކޮންމެ ފިލްމަކަށްވެސް އަބަދުވެސް ބޮޑު ތަރުހީބެއް ލިބޭކަން ފާހަގަ ކުރެވެއެވެ.\nސަލްމާންގެ ރާދޭގެ ޝޫޓިންގެ ތެރެއިން ފޮޓޯ: ގޫގުލް\nފިލްމު ރާދޭ އަކީ އެކްޝަން ފިލްމެކެވެ. ސަލްމާން އަކީ އެކްޝަން ފިލްމެއް ކުޅުނު ކަމުގައި ވިޔަސް އެކްޓިން ގައި އެފަދަ ދެވަނައެއް ނުވާވަރުގެ ފަންނާނެކެވެ. ސަލްމާނު ކުޅެފައިވާ ލޯބީގެ ފިލްމުތައްވެސް އެހާ ގިނައެވެ.\nރާދޭގެ ޕްރޮޑަކްޝަން ޓީމުން ބުނެފައިވާގޮތުގައި މި ފިލްމު ވިއްކައިގެން ލިބޭ ފައިސާގެ ވަކި ވަރެއް މިހާރު އިންޑިއާއަށް ކުރިމަތިވެފައިވާ ކޮވިޑް-19 އިން އަރައިގަތުމަށް އެހީތެރިވުމަށް ދޭން ނިންމާފައިވާ ކަމަށެވެ. އެގޮތުން އޮކްސިޖަން ބޭނުންވާ ފަރާތްތަކާއި ހޮސްޕިޓަލްތަކުގެ އެނދު، ސިލިންޑާސް ފަދަ ތަކެތި ގަނުމަށް އެހީތެރިވެދޭނެ ކަމަށް ބުނެފައި ވެއެވެ.


Faisaa ge inaamaa eku Redwave aharee baazaaru fashaifi\nރެޑްވޭވް އަހަރީ ބާޒާރު އަންނަ ޖަނަވަރީ 31 ގެ ނިޔަލަށް ކުރިއަށްގެންދާނެ --\nއަހަރުގެ ފަހުކޮޅަށް އަމާޒުކޮށް ރެޑްވޭވުން ކުރިއަށްގެންދާ ރެޑްވޭވް އަހަރީ ބާޒާރު މިއަދު ފަށައިފި އެވެ.\nމާލެ އަދި ހުޅުމާލޭގައި ހުރި ރެޑްވޭވް ގެ ހުރިހާ ފިހާރަތަކުގައި މި ޕްރޮމޯޝަން ކުރިއަށްގެންދާއިރު ކޮންމެ ވިޔަފާރި އަކަށް 300 ރުފިޔާގެ ކޫޕަނެއް ދެ އެވެ. އަދި ގުރުއަތުން ހޮވާ 10 ފަރާތަކަށް 5،000 ރުފިޔާ ލިބޭނެ ކަމަށް ރެޑްވޭވުން ބުންޏެވެ. އަދި، އެއް ވަނަ ވަކިން ހޮވާ އިރު އެ ފަރާތަށް 25،000 ލިބޭނެ ކަމަށްވެސް ބުންޏެވެ.\nއިތުރަށް ބުނީ، ޕްރޮމޯޝަންގައި މޯލްޑިވްސް އިސްލާމިކް ބޭންކާއި އެމް އެފް އެލްސީ އަދި ބީއެމްއެލް އިސްލާމިކް މެދުވެރިކޮށް، ވިޔަފާރި ކުރާ ފަރާތްތަކާއި ރެޑްވޭވްގެ ވެބްސައިޓުން ވިޔަފާރި ކުރާ ފަރާތްތަކަށްވެސް ބައިވެރިވެވޭނެ ކަމަށެވެ.\nމި ޕްރޮމޯޝަންގައި ރެޑްވޭވުން ވިއްކާ ތަކެތީގެ ތެރެއިން ޑިސްކައުންޓު އަގުގައި ވިއްކަނީ ބައެއް ތަކެއްޗެވެ. އެ ފިހާރައިން ބުނީ ޝާޕް އޭސީ އާއި އޭސީ އިންސްޓޮލޭޝަންއިން ބޮޑެތި ޑިސްކައުންޓުތަކެއް ލިބޭނެ ކަމަށެވެ.\nމި ޕްރޮމޯޝަން ކުރިއަށްދާނީ މިއަދުން ފެށިގެން އަންނަ ޖެނުއަރީ 31 ގެ ނިޔަލަށް ކަމަށެވެ.\nރެޑްވޭވުން ހައިސެންސް ޓީވީ ވިއްކަން ފަށައިފި\nވިލާ ގޭހުގެ ކޮމްޕޯސްޓު ފުޅީގެ ޕްރޮމޯޝަނެއް ފަށައިފި


Neymar hoadhi gothah Coutinho ves genevidhaane: Thiago Silva | Mihaaru\nލިވަޕޫލްގެ މިޑްފީލްޑަރު ފިލިއްޕޭ ކުޓީނިއޯ.-- ފޮޓޯ: އޭއެފްޕީ\nނޭމާ ހޯދި ގޮތަށް ކުޓީނިއޯ ވެސް ގެނެވިދާނެ: ތިއާގޯ ސިލްވާ\n20 ނޮވެމްބަރ 2017 - 12:37 1 comment\nޕެރިސް (ނޮވެމްބަރު 20) - މި ސީޒަން ފެށުމުގެ ކުރިން ބާސެލޯނާ އިން ނޭމާ ގެނައި ގޮތަށް ލިވަޕޫލްގެ ފިލިއްޕޭ ކުޓީނިއޯ ވެސް ހޯދަން ބޭނުންވާ ކަމަށް ޕީއެސްޖީގެ ކެޕްޓަން ބްރެޒިލްގެ ޑިފެންޑަރު ތިއާގޯ ސިލްވާ ބުނެފި އެވެ.\nދުނިޔޭގެ ރެކޯޑް އަގެއް ކަމަށްވާ 222 މިލިއަން ޔޫރޯ އަށް ނޭމާ ޕީއެސްޖީ އަށް ބަދަލުވުމުގައި އެ ޓީމަށް ކުޅޭ ބްރެޒިލްގެ ކުޅުންތެރިން ކަމަށްވާ ޑެނީ އަލްވޭސް އާއި ސިލްވާ އަދި ލޫކަސް މޯރާގެ ދައުރު ބޮޑެވެ. މިހާރު މި ކުޅުންތެރިން އަމާޒު ހިފާފައިވަނީ އަންނަ ސީޒަނަށް ކުޓީނިއޯ ހޯދުމަށެވެ.\nކުޓީނިއޯ ހޯދަން އެންމެ ފަހުގެ ޓްރާންސްފާ މާކެޓްގައި ބާސެލޯނާ އިން ކުރި ހުރިހާ ބިޑެއް ވެސް ވަނީ ނާކާމިޔާބުވެފަ އެވެ. އަދި ބާސެލޯނާ އަށް ދާން ކުޓީނިއޯ ބޭނުންވި ނަމަވެސް ލިވަޕޫލުން ދޫކުރަން އެއްބަހެއް ނުވި އެވެ. ކުޓީނިއޯ ގަތުމުގެ ރޭހަށް މިހާރު ޕީއެސްޖީން ވެސް ވަނީ ވަދެފަ އެވެ.\n"އަހަރެން ކުޓީނިއޯއާ ވަރަށް ވާހަކަ ދައްކަން. އުއްމީދުކުރަން އަހަރެމެން އެންމެން ހައިރާންކޮށްލާ ފަދަ ނިންމުމެއް އޭނާ ނިންމާނެ ކަމަށް،" ސިލްވާ ބުންޏެވެ.\n"ކުޓީނިއޯ އަށް އަހަރެން ލަފާދެން ކަންކަމުގައި. ނޭމާ އަށް ވެސް އަހަރެން ލަފާ ދިނިން އަދިވެސް ދެން. އަހަރެންގެ އުއްމީދަކީ ކުޓީނިއޯ އޭނާގެ މުސްތަގުބަލާ މެދު ވިސްނައި މި ސީޒަނަށް ފަހު ޕީއެސްޖީ އަށް ބަދަލުވާނެ ކަމަށް،" ކުރިން އޭސީ މިލާނަށް ކުޅުނު ސިލްވާ ބުންޏެވެ.\nކުޓީނިއޯ ދާދި ފަހުން ބުނީ ލިވަޕޫލުގައި އޭނާ ހުރީ ހިތްހަމަ ޖެހިގެން ކަމަށާއި އެ ކްލަބުގައި އޭނާ އަށް ގިނަ ކުރިއެރުންތަކެއް ލިބިފައިވާ ކަމަށެވެ. އަދި ކްލަބް ދޫކޮށްލުމުގެ ވާހަކަތަކާ ގުޅޭގޮތުން އެއްޗެއް ބުނަން ބޭނުންނުވާ ކަމަށް ބުންޏެވެ.\nއިތުރު ލިޔުންތައް ލިވަޕޫލް ޕީއެސްޖީ ތިއާގޯ ސިލްވާ\nޕީއެސްޖީން ކޯޓީނިއޯ އަށް 60 މިލިއަން ހުށަހަޅަނީ


ހިޔާ މަޝްރޫއުގެ ފްލެޓުތަކަށް ޑައުންޕޭމެންޓު ނުދައްކާ ވެސް ވަދެވޭނެ...\nހިޔާ މަޝްރޫއުގެ ފްލެޓް ދޫކުރުން\nހިޔާ މަޝްރޫއުގެ ފްލެޓުތަކަށް ޑައުންޕޭމެންޓު ނުދައްކާ ވެސް ވަދެވޭނެ - މިނިސްޓަރު އަސްލަމް\nފްލެޓުތަކުގެ ގުރުއަތުނެގުމަށްފަހު، ފްލެޓު ލިބޭ މީހުންނާއެކު އެޗްޑީސީ އިން އެއްބަސްވުން އެކުލަވާލާނެ\nޑައުންޕޭމަންޓު ދައްކައިގެން ކުރިއަށްދާ މީހުންނަށް މަހަކު ދައްކަން ޖެހޭ ކުލި ކުޑަވާނެ\nޑައުންޕޭމެންޓެއް ނުދައްކާ 25 އަހަރު ދުވަހަށް ބަހާލައިގެން މަހަކަށް 7500 ރުފިޔާ ދެއްކޭނެ\n7 އޭޕްރިލް 2021 | ބުދަ 17:14\nނޫސްވެރިންގެ ބައްދަލުވުމުގައި މިނިސްޓަރު އަސްލަމް ވާހަކަދައްކަވަނީ\nހިޔާ މަޝްރޫއުގެ ފްލެޓުތަކަށް ޑައުންޕޭމެންޓު ނުދައްކާ ވެސް ވަދެވޭނެ ކަމަށް ހައުސިން މިނިސްޓަރު މުަހައްމަދު އަސްލަމް ވިދާޅުވެއްޖެއެވެ.\nބުދަ ދުވަހު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ފުލެޓްތަކާއި ގުޅޭ މައުލޫމާތު ހިއްސާ ކުރައްވަމުން މިނިސްޓަރު އަސްލަމް ވިދާޅުވީ ޑައުންޕޭމެންޓް ނުދައްކާ ފަރާތްތަކަށް ޕޭމަންޓު ނުދައްކާ ކުރިއަށް ދިއުމުގެ ފުރުސަތު އެބައޮތް ކަމަށެވެ. އެގޮތުން ޑައުންޕޭމެންޓެއް ނުދައްކާ 25 އަހަރު ދުވަހަށް ބަހާލައިގެން މަހަކަށް 7500 ރުފިޔާ ދެއްކޭނެ ކަމަށް މިނިސްޓަރު އަސްލަމް ވިދާޅުވިއެވެ. އަދި ވިދާޅުވީ ޑައުންޕޭމެންޓަށް ދައްކައިގެން ކުރިއަށް ދިއުމަށް ބޭނުންވާ މީހުންނަށް ވެސް އެފުރުސަތު އެބައޮތް ކަމަށެވެ.\nމިނިސްޓަރު އަސްލަމް ވިދާޅުވީ ޑައުންޕޭމަންޓު ދައްކައިގެން ކުރިއަށްދާ މީހުންނަށް މަހަކު ދައްކަން ޖެހޭ ކުލި ކުޑަވާނެ ކަމަށެވެ.\nމިނިސްޓްރީ އޮފް ފައިނޭންސްއާ އެޗްޑީސީއާ އެކު މަސައްކަތް އެބަ ކުރޭ ދެއޮޕްޝަނަކީ ކޮބައިތޯ. ޑައުންޕޭމެންޓެއް ދައްކާފިއްޔާ 7500 ށްވުރެ ކުޑަވާނެ. އެހެންވީމަ އެންމެ ބޮޑުވަރު ވެގެން ދައްކަން ޖެހޭނީ 7500 ރުފިޔާ ޑައުންޕޭމެންޓެއް ނުދައްކާ. ޑައުންޕޭމެންޓެއް ދެއްކީމަ މަހެއްގެ މައްޗަށް ދައްކަން ޖެހޭ މިންވަރު ކުޑަވާނެ. ދެން ޑައުންޕޭމެންޓް ދައްކާ މިންވަރަކުން އެކުޑަވާ މިންވަރެއް އަންނާނީ. ދެ އޮޕްޝަން މިނިސްޓްރީ އޮފް ފައިނޭންސްއާ އެޗްޑީސީއާއެކު އެންމެ ބޮޑު ވެގެން ދައްކަން ޖެހޭ މިންވަރު ސަރުކާރު އެވަނީ ކަނޑައަޅާފައި. މިއީ މިހާރު ވެސް ތަންތަނަށް ޖެހުނު އެތަނުގެ ފައިނޭންޝަލް ކޯސްޓް. އެތަނުގެ އަސްލު ޖެހުނު އަގާ ބަލާފައި އެއްވެސް ވަރަށް ކުޑަ އަގެއް ހަގީގަތުގައި. އެޗްޑީސީއަށް މީގަ ބަރޑަން ވަރަށް ބޮޑުވާނެ. އެއީ މިހާރު ފްލެޓްތަކަށް އަސްލު ޖެހުނު އަގަށް ބަލާފައި އޭގެ ފައިނޭންޝަލް ކޯސްޓާއެކު.\nހައުސިން މިނިސްޓަރު މުަހައްމަދު އަސްލަމް\nހިޔާ ފްލެޓުގެ އަސްލު އަގާ އަޅާބަލާއިރު ވަރަށް ކުޑަ އަގެއް ސަރުކާރުން ކަނޑައަޅާފައިވާކަން ފާހަގަކުރައްވައި މިނިސްޓަރު އަސްލަމް ވިދާޅުވީ ހިޔާ ފްލެޓުތައް އެޅުމަށް ނަގާފައިވާ ލޯނަކީ 3.2 ޕަސެންޓް އާއި ލައިބޯގައި 10 އަހަރަށް، އަދި ދެ އަހަރުގެ ގްރޭސް ޕީރިއަޑާއެކު ދައްކަން ޖެހޭ ލޯނެއް ކަމަށެވެ.\nމިނިސްޓަރު އަސްލަމް ވިދާޅުވީ ފްލެޓުތަކުގެ ގުރުއަތުނެގުމަށްފަހު، ފްލެޓު ލިބޭ މީހުންނާއެކު އެޗްޑީސީ އިން އެއްބަސްވުން އެކުލަވާލާނެ ކަމަށެވެ. މިނިސްޓަރު އަސްލަމް ވިދާޅުވީ އޭގެ ފަހުން އެތަންތަނަށް ވަނުމަށް ކުރަންޖެހޭ ކަންތައް ކުރަން ތިން މަސް ދޭނެ ކަމަށާއި، އެތިން މަސް ދުވަހުގެ ތެރޭގައި ފްލެޓަށް ވަނުމަށްޓަކައި އެކުރަން ޖެހޭ ކަންކަން ކޮށް ނިމޭނެ ކަމަށް ގަބޫލުކުރާ ކަމަށެވެ.\nހިޔާ ފްލެޓް މިނިސްޓަރ އަސްލަމް


SunOnline: BML community fund ge dhashun mifaharu B. Goidhoo gai barbecue sarahahdheh\nބީއެމްއެލް ކޮމިއުނިޓީ ފަންޑުގެ ދަށުން މިފަހަރު ބ. ގޮއިދޫގައި ބާބަކިޔު ސަރަހައްދެއް\nއަހްމަދު އިޒްމީމް 06 Jan 2022, 21:28\nބޭންކް އޮފް މޯލްޑިވްސްގެ ކޮމިއުނިޓީ ފަންޑުގެ ދަށުން ބ. ގޮއިދޫގައި ތަރައްގީ ކުރި ބާބަކިއު ސަރަހައްދު-- ފޮޓޯ/ ބީއެމްއެލް\nބޭންކް އޮފް މޯލްޑިވްސްގެ ކޮމިއުނިޓީ ފަންޑުގެ ދަށުން ގޮއިދޫ ސްޕޯޓްސް އެންޑް ޔޫތު ޑިވެލޮޕްމަންޓް ސޮސައިޓީގެ ފަރާތުން ބ. ގޮއިދޫގައި ބާބަކިއު ހެދުމަށް ހާއްސަ ސަރަހައްދެއް ގާއިމްކޮށްފިއެވެ.\nބާބަކިއު ހެދުމަށް ފަރުމާކޮށްފައިވާ މިތަން ތަރައްގީކޮށް އާންމުންނަށް ބޭނުން ކުރެވޭނެހެން މިހާރު ވަނީ ހުޅުވާލާފައެވެ.\nމި ތަން ފަސޭހަ ކަމާއެކު ބޭނުންކުރެވޭނެ ގޮތަށް ހިޔާވާނެ ގޮތަށް ހަޓް ހަދައި، ބާބަކިއު ހެދުމަށާއި ކައްކާ ކެއުމަށް ބޭނުންކުރާނެ ބެންޗާއި މޭޒްވަނީ ބަހައްޓާފައެވެ. އަދި ކުނި އެޅުމަށް މި ސަރަހައްދުގައި ވަނީ ޑަސްބިންވެސް ބަހައްޓާފައެވެ.\n"ގޮއިދޫގެ ކުދިބޮޑު އެންމެން ހިތްފަސޭހަކަމާއެކު ވަގުތު ހޭދަކޮށްލަށް އުފާވެރި މާހައުލެއް ގާއިމް ކުރުމަށް މި ފަންޑުގެ ދަށުން މި ޕްރޮޖެކްޓަށް އެހީތެރިވެ އަދި ކާމިޔާބުކަމާއެކީ ނިންމާލެވުނު ކަމީ އަޅުގަނޑުމެންނަށް ލިބުނު ވަރަށް ބޮޑު އުފަލެއް," ބީއެމްއެލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވިދާޅުވިއެވެ.\nމީގެ އިތުރުން ގޮއިދޫގެ ތުނޑި ޕިކްނިކް އޭރިޔާއަކަށް ހެދުމުގެ އެންމެ ބޮޑު މަގުސަދަކީ ހިތްހަމަޖެހުމާއި އުފަލުގެ ތެރެއިން އެކުވެރި ބަދަހި އާއިލާތަކެއް އުފައްދާ އެއްބައިވަންތަ މުޖުތަމައުއެއް ބިނާކުރުން ކަމަށް ގޮއިދޫ ސްޕޯޓްސް އެންޑް ޔޫތު ޑިވެލޮޕްމަންޓް ސޮސައިޓީގެ ރައީސް ހަސަން ނިޒާމް ވިދާޅުވިއެވެ.\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތައުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ. ކޮމިއުނިޓީ ފަންޑުގެ ދަށުން މިހާތަނަށް 60 ޕްރޮޖެކްޓެއް ހިންގުމަށް ވަނީ މާލީ އެހީތެރިކަން ފޯރުކޮށްދީފައެވެ.


ޑޭމްބެލޭ ނެތްތަން ފޫބެއްދުމަށް ބާސެލޯނާއިން ދެންހަދާނީ ކިހިނެއްބާ؟ – Haftha\nޑޭމްބެލޭ ނެތްތަން ފޫބެއްދުމަށް ބާސެލޯނާއިން ދެންހަދާނީ ކިހިނެއްބާ؟\nބާސެލޯނާއިން ނިމިދިޔަ ޓްރާންސްފާރ ޕީރިއަޑުގައި 150 މިލިއަން ޔޫރޯއަށް ގެނައި އޮސްމާން ޑޭމްބެލޭގެ އިންޖަރީވުމާއި ގުޅިގެން އެކުލަބުން ދެން ހަދާނެގޮތަކާއިމެދު ބައެއް ފަރާތްތަކުން ސުވާލު އުފައްދައިފައެވެ.\nޑޭމްބެލޭ އިންޖަރީ ވުމާއި ގުޅިގެން ހަތަރު މަހަށް ރެސްޓްކުރަން ޖެހުނު ހިތާމަވެރި ހަބަރުލިބުމާއިއެކު ބާސެލޯނާގެ ގިނަ ސަޕޯޓަރުންތަކެއް ވަނީ މާޔޫސްކަން ސޯޝަލް މީޑިޔާގައި ފާޅުކޮށްފައެވެ. ސަބަބަކީ ބާސެލޯނާއިން މިހާތަނަށް ގެނައި އެންމެ އަގުބޮޑު ކުޅުންތެރިޔާ އަދި މި ސީޒަނުގައި އެންމެންވެސް އެކުޅުންތެރިޔަކު ބާސެލޯނާގައި މޮޅު ކުޅުމެއް ދެއްކުމަށް އުންމީދުކޮށްގެންތިބި ކުޅުންތެރިޔާ އިންޖަރީވުމުގެ ކުރިން ކުލަބަށް ކުޅޭތަން ފެނިގެންދިޔައީ އެންމެ 55 މިނެޓަށްކަމަށްވާތީއެވެ.\nބާސެލޯނާގެ ސްކޮޑްގައި މިހާރުވެސް ޒުވާން ބައެއް ކުޅުންތެރިން ތިބި އިރު މި ކުޅުންތެރިން ނޫން އެހެން ބައެއް ކުޅުންތެރިން ހިލޭ ގެނައުމުގެ ފުރުސަތުވެސް ބާސެލޯނާއަށް އެބައޮތެވެ.\nމިގޮތުން މިފަދަ އެއް ކުޅުންތެރިޔަކީ ބާސެލޯނާގެ ސަޕޯޓަރުންގެ މެދުގައި ބޮޑު ލޯތްބެއް ލިބިފައިވާ ރޮނާލްދީނިއޯއެވެ. ރޮނާލްދީނިއޯ ބާސެލޯނާގެ ލެޖެންޑުންގެ ޓީމުގައިވެސް ހިމެނޭއިރު އޭނާއަކީ އަދިވެސް އޭނާގެ ރިޓަޔާރމެންޓް އިއުލާންކޮށްފައިނުވާ ކުޅުންތެރިޔެކެވެ. ދުނިޔެ މިހާތަނަށް ދުށް އެންމެ މޮޅު އެއް ކުޅުންތެރިޔާކަމުގައިވާ ރޮނާލްދީނިއޯ އެބުރި ބާސެލޯނާއަށް ކުޅެން އައުމަކީ ފުޓުބޯޅަ ބަލާ ކޮންމެ މީހަކުވެސް ވަރަށް ދެކޭހިތްވާނެ ދުވަހެކެވެ. މީގެ އިތުރުންވެސް އިޓަލީގެ އެންޓޯނިއޯ ކަސާނޯއަކީވެސް ފްރީ އެޖެންޓްއެކެވެ. އަދި ކުރިން އުރުގުއޭ އަދި އެތްލެޓިކޯ މެޑްރިޑުގެ ތަރި ޑިއޭގޯ ފޯލާން އަކީވެސް ފްރީ އެޖެންޓްއެއްގެ ގޮތުގައި ބާސެލޯނާއަށް ގެނެވިދާނެ ކުޅުންތެރިޔެކެވެ.\nއެއް އިރެއްގައި ބާސެލޯނާއިން ގެންނަން މަސައްކަތްކުރި ޗެލްސީ އަދި ފްރާންސްގެ ކުރީގެ ތަރި ފްލޯރެންޓް މަލޫޑާއަކީވެސް މިވަގުތު ފްރީ އެޖެންޓްއެކެވެ. މިއީ ބާސެލޯނާއަށް ޑޭމްބެލޭ ނެތްތަން ސްކޮޑްގައި ފޫބެއްދުމަށް ހިލޭ ގެނެވިދާނެ ކުރީގެ މަޝްހޫރު ބައެއް ކުޅުންތެރިންކަމަށް ހަބަރުފަތުރާ ބައެއް ފަރާތްތަކުން ވަނީ ހާމަކޮށްފައެވެ. އެހެންނަމަވެސް މީގެން ކުޅުންތެރިޔަކު ގެނައުމަށްވުރެ ބާސެލޯނާގެ ކޯޗު ވަލްވާރޑޭ ހިތްހަމަޖެހޭނީ ބާސެލޯނާގެ ބީ ޓީމުން ޒުވާން ކުޅުންތެރިޔަކަށް ފުރުސަތުދިނުމަށްކަމަށްވެސް ބައެއް ހަބަރުފަތުރާ ނޫސްތަކުން ވަނީ ރިޕޯޓްކޮށްފައެވެ.


"Raajjey kudhin thamseelu kuree gaumeh noon"\nރާއްޖެ ކުދިން ތަމްސީލު ކުރީ ގައުމެއް ނޫން: ތޮލާލް\nއެތުލެޓިކްސް އެސޯސިއޭޝަންގެ ރައީސް މުހައްމަދު ތޮލާލް\nމި ހަފުތާގައި ނިމުނު އިންޑިއާގެ ނެޝަނަލް އިންޓަ ސްޓޭޓް ސީނިއާ އެތުލެޓިކްސް ޗެމްޕިއަންޝިޕްގައި ރާއްޖޭގެ ކުދިން ތަމްސީލު ކުރީ ގައުމީ ޓީމު ނޫން ކަމަށް އެތުލެޓިކްސް އެސޯސިއޭޝަންގެ ރައީސް މުހައްމަދު ތޮލާލް ވިދާޅުވެއްޖެ އެވެ.\nއިންޑިއާގެ މުބާރާތުގައި ރާއްޖޭގެ 4X100 އަންހެން ރިލޭ ޓީމު ދުވީ އިންޑިއާގެ އެއް ދުވުންތެރިއަކާ އެކުގަ އެވެ. ރާއްޖޭގެ ތިން ބައިވެރިންނާއެކު އިންޑިއާގެ ބައިވެރިޔާ ދުވީ ރާއްޖޭގެ ޓީމުން ލައިގެން ހުރި ޖާޒީގައި ރާއްޖޭގެ ބިބް ހަރު ކޮށްގެންނެވެ.\nއިންޑިއާގެ ދުވުންތެރިއެއް ޓީމުގައި ހިމަނަން ޖެހުނީ ރާއްޖޭގެ އެއް ދުވުންތެރިއެއް ކޮވިޑް-19 އަށް ޕޮޒިޓީވް ވުމުން ކަމަށް ތޮލާލް ވިދާޅުވި އެވެ. އަދި އެ ބައިވެރިޔާ ޕޮޒިޓިވްވި ކަން އެނގުނީ ފުރަން ދެތިން ގަޑި އިރަށް ވެފައި ހުއްޓާ ކަމަށް ތޮލާލް ވިދާޅުވި އެވެ.\nރާއްޖޭގެ ޖާޒީ ލައިގެން ދުވި އިންޑިއާގެ ދުވުންތެރިއާ\nރާއްޖޭގެ އެއް ދުވުންތެރިއެއް ޕޮޒިޓިވްވި ކަން އެނގުނީ ފުރަން ދެތިން ގަޑި އިރަށް ވެފައި ހުއްޓާ. އެކަމަކު އަޅުގަނޑުމެން އިންޑިއާއަށް ފުރީ ދެންތިބި ބައިވެރީންނަށް ފުރުސަތު ހޯދައިދޭން. ބޭނުން ނުވީ އެމީހުން ޑީމޯޓިވޭޓް ކޮށްލަން. އެހެން ވީމަ އަސްލު ތަމްސީލު ކުރީ ރާއްޖެ ޓީމެއް ނޫން. ރާއްޖޭގެ މިކްސްޑް ޓީމެއް.\nތޮލާލް ވިދާޅުވީ ރާއްޖޭގެ ބައިވެރިންގެ އިތުރުން އެހެން ބައިވެރިއެއް ޓީމުގައި ހިމަނަން ޖެހުމުން ރާއްޖޭގެ ގައުމީ ޓީމުގެ ޖާޒީ ލާފައި ނުވާ ކަމަށެވެ. އަދި މުބާރާތުގައި ދުވިއިރު ހުރިހާ ބައިވެެރިން އެއް ވައްތަރުގެ ޖާޒީ ލާން ޖެހޭތީ، ލާފައި ވަނީ ރާއްޖޭގެ ޕްރެކްޓިސް ޖާޒީއެއް ކަމަށެވެ. ނަމަވެސް މުބާރާތުގައި ދުވާއިރު ބިބް ހަރުކުރަން ޖެހޭތީ އިންޑިއާގެ އެތުލީޓުގެ ޖާޒީގައި ވެސް އިންނާނނީ ރާއްޖޭގެ ބިބް ކަމަށެވެ.\nމި މުބާރާތުގައި ރާއްޖޭގެ އަންހެން ޓީމު ވަނީ މީގެ ކުރިން މުބާރާތް ތަކާއި އަޅާ ބަލާއިރު ބާރަށް ދުވެފަ އެވެ. ނަމަވެސް އެހެން ގައުމެއްގެ ދުވުންތެރިއެއް ހުރުމުން މިއިން އެއްވެސް ޓައިމް ރިކޯޑެއް ރަސްމީކޮށް ނަގާފައި ނުވާނެ ކަމަށް ތޮލާލް ވިދާޅުވި އެވެ.\nރާއްޖޭގެ އިތުރުން ސްރީ ލަންކާ، ބަނގުލަދޭޝް، ބޫޓާން އަދި ކަޒަކިސްތާނުން މި މުބާރާތުގައި ބައިވެރިވި އެވެ. މިއަހަރުގެ އިތުރުން މި މުބާރާތުގައި ރާއްޖެއިން ވަނީ 2014 އަދި 2019 ގައި ވެސް ބައިވެރި ވެފަ އެވެ.\nއިންޑިއާ ސްރީލަންކާ ބޫޓާން\nލަންކާ ބަލިކޮށް އިންޑިއާއިން އިތުބާރު ހޯދައިފި\nމިހާ ކުރިން އިންޑިއާއާ ކުޅެންޖެހޭކަން އެއީ ނަސީބު: ލަން ކޯޗް\nލަންކާގެ ދިވެހި ބެޑްމިންޓަން ކޭމްޕަށް 10 އަހަރު\n"އީގަލްސް އިން އަހަރެންގެ ހާލު ބަލާ"


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 11 “ފުރަތަމަ ބަހުޘް” – DhiSalafiyyah\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 11 “ފުރަތަމަ ބަހުޘް”\n21/12/2013 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nދެންފަހެ ﷲ އަށާއި އާޚިރަތް ދުވަހަށް، އަދި އެދުވަހުގެ ޙިސާބުބެއްލެވުމާއި ޖަޒާއަށް އީމާން ނުވާމީހާ ދަންނައެވެ. ފަހެ އޭނާ ގަދައަޅައި މަސައްކަތް ކުރަނީ އޭނާގެ ދުނިޔެވީ ޙަޔާތުގެ އެދުންތައް ފުއްދުމަށެވެ. އެތާނގެ ސާމާނުތަކުގެ ފަހަތުގައި، އެތަކެތި އެއްކޮށް ޖަމާކުރުމަށް ޝައުޤުވެރިމީހެއްގެ ގޮތުގައެވެ. އޭނާގެ މަގަށް މީސްތަކުން ގެނައުމަށްޓަކައި، ހެޔޮކަންތައް މަނާކުރާ މީހެއްގެ ގޮތުގައިވެސް މެއެވެ. ހަމަކަށަވަރުން އޭނާ އެންމެ ބޮޑަށް ދަންނަ އަދި އެންމެ ސަމާލުކަމެއްދޭ ތަނަކީ ދުނިޔެ ކަމުގައި އޭނާ ހަދައެވެ. ފަހެ އޭނާގެ ކަންކަން ބައްޓަންކުރަނީ، އަނެކާއާމެދު ފަރުވާލެއް ބެހެއްޓުމެއްނެތި، ޚާއްޞަ ގޮތެއްގައި އޭނާއަށް މަންފާވާނޭ ގޮތުގެ މަތީންނެވެ. އަދި ވަގުތު ކަނޑައެޅިގެންވީ މިދުނިޔޭގައި، އޭނާއަށް މަންފާ ލިބިދާނެ ކަމެއްގައި މެނުވީ އޭނާއާ އެއްޖިންސުގެ [މީހުން ކަމުގައިވާ] އާދަމުގެ ދަރީންނަށް ބަލައިލުމެއްވެސް ނޯވޭމެއެވެ. އޭނާގެ ޙަރަކާތްތަކާއި އެކަންކަމުގެ ހައްދުކަމުގައިވަނީ ބިންމަތީގެ މިންގަނޑާއި މިތާނގެ ޢުމުރެވެ. އެހެންކަމުން އޭނާގެ މީޒާން ތަފާތުވެ ޙިސާބު ބަދަލުވެގެން ދެއެވެ. އަދި އޭގެ ނަތީޖާ ނުރައްކާ ފައްތަރަކަށް ނިމިގެން ދެއެވެ. [އަލުން ދިރުއްވައި] ފޮނުއްވުން އެއީ ދުރުގައިވާ ކަމެއްކަމުގައި އޭނާ ހީކުޅައުމުގެ ސަބަބުންކަން ކަށަވަރެވެ. ﴿بَلْ يُرِيدُ الإنْسَانُ لِيَفْجُرَ أَمَامَهُ (٥) يَسْأَلُ أَيَّانَ يَوْمُ الْقِيَامَةِ (٦)﴾ (سورة القيامة: 5-6) މާނައީ: “އަދި ކިއެއްތަ! އިންސާނާ އެދެނީ، އޭނާގެ ކުރިޔަށް އޮތްތާނގައިވެސް ފާފަތައް ކޮށްއުޅުމަށެވެ. އޭނާ ސުވާލުކުރާނެތެވެ. ޤިޔާމަތް ދުވަސް އަންނާނީ ކޮންއިރަކުން ހެއްޔެވެ؟”\nމިއީ ޖާހިލުމީހާގެ، އިން ކަނޑައެޅިގެންވާ ތަޞައްވުރުގެ ހަނިކަމެވެ. ޖާހިލުކަމުގެ އަހުލުވެރިންނީ [މީސްތަކުންގެ] ލޭއޮހޮރުވާ، މުދާފޭރޭ، [ހެޔޮކަމުގެ] މަގުތައް ބަންދުކުރާ ބައެއް ކަމުގައި ލެއްވުނެވެ. އެއީ އަލުން ދިރުއްވޭނޭ ކަމަށާއި އަދި [އާޚިރަތުގެ] ޖަޒާއަށް އެބައިމީހުން އިމާން ނުވުމުގެ ސަބަބުންކަން ކަށަވަރެވެ. އެބައިމީހުންގެ ޙާލަތު ﷲ ތަޢާލާ ޞިފަކުރައްވާފައިވާ ފަދައިންނެވެ. ﴿وَقَالُوا إِنْ هِيَ إِلاَّ حَيَاتُنَا الدُّنْيَا وَمَا نَحْنُ بِمَبْعُوثِينَ﴾ (سورة الأنعام: 39) މާނައީ: “އަދި އެއުރެން ބުނެފޫއެވެ. ތިމަންމެންގެ ދުނިޔޭގެ ދިރިތިބުން މެނުވީ، އެހެން ދިރިތިބުމެއް ނެތެވެ. އަދި އަލުން ދިރުއްވައި ފޮނުއްވާނެ ބަޔަކު ކަމުގައި ތިމަންމެން ނުވަމުއެވެ.” އަދި އެމީހުންގެ ތެރެއިން ބަސްބުނާ މީހުން ބުނެއުޅޭ ފަދައިންނެވެ. “އެއީ ހަމައެކަނި ރަޙިމުން ނެރެލުމެވެ. އަދި ބިންގަނޑު [އެނަފްސު] ދިރުވައިލުމެވެ. (އެބަހީ: ޙަޔާތަކީ އުފަންވުމަށްފަހު ބިންގަނޑުގެ ދަށަށް އިންސާނާ ދިއުމާއެކު ނިމޭކަމެކެވެ.)”\nއަދި ޤަރުނުތައް ފާއިތުވަމުން ދިޔަވަރަކަށް ބޮޑާވެރިކަމާއި ކިބުރުވެރިކަން ދަނީ އަންނަމުންނެވެ. މިއަށްވުރެ ބޮޑަށް، މިކަންކަމާމެދު އިންކާރުކުރާ މީހުން ދަނީ އަލަށް ފާޅުވަމުންނެވެ. ފަހެ ﷲ އަށް އީމާންނުވާ އަދި އާޚިރަތް ދުވަހަށް އީމާންނުވާ މުލްޙިދުން ކަމުގައިވާ މަރކްސިޒަމް [ފިކުރު]ގެ މީހުން ފަދައިން، [ޤުދުރަތީ] ޙިއްސީ މާއްދާތަކުގެ ފަހަތުގައިވާ ކަންކަމަށް އެބައިމީހުން މުޅިން އިންކާރުކުރާތީ ފެންނަމުންދެއެވެ. އަދި އެބައިމީހުން ސިފަކުރާ ގޮތުގައި ދިރިހުރުމަކީ ހަމައެކަނި [ޙިއްސީ] މާއްދާއެކެވެ! އަދި މިޙިއްސީ މާއްދާގެ ފަހަތުގައި އިތުރު ކަމެއް ނުވާކަމަށް އެބައިމީހުން ދެކެއެވެ. ފަހެ ދީން ޤަބޫލު ނުކުރާ އެބައިމީހުންގެ ވެރިޔާ، މާރކްސް ދެކޭގޮތުގައި އެއްވެސް އިލާހެއް ނުވެއެވެ! އަދި ޙަޔާތަކީ މާއްދާއެކެވެ! ދެންފަހެ މިހެންކަމުން އެބައިމީހުންނާ ޙައިވާނުންނާ ތަފާތެއްނެތެވެ. އެކަމަކަށްޓަކައި އެބައިމީހުން އުފެއްދެވުނު ބޭނުމެއް އަދި ދިރިހުރުމުގެ މާނައެއް އެބައިމީހުންނަކަށް ނޭގޭމެއެވެ. އަދި ކިއެއްތޯއެވެ! އެބައިމީހުންވަނީ މަގުފުރެދި ގެއްލިފައިވީ ބަޔަކު ކަމުގައެވެ. ފަހެ އެބައިމީހުން އެއްބައިވާނަމަ، އެއްބައިވާކަމުގައި ވަނީ ޤާނޫނުތަކުގެ ބާރަށް ބިރުންނެވެ.\nއަދި ދިރިހުރުމަށް އެންމެ އެދުންވެރިކަންބޮޑު ބައެއްގެ ގޮތުގައިވެސް ފެނިގެންދަނީ މިބާވަތުގެ މީހުންނެވެ. އެހެނީ މަރުވުމަށްފަހު އަލުން ދިރުއްވޭނޭކަމަށް އެބައިމީހުން އީމާނެއް ނުވެތެވެ. ﷲ ތަޢާލާ، މުޝްރިކުންގެ ތެރެއިން ޔަހޫދީންނާއި އެނޫން މީހުން ޞިފަ ކުރައްވާފައިވާ ފަދައިންނެވެ. ﴿وَلَتَجِدَنَّهُمْ أَحْرَصَ النَّاسِ عَلَى حَيَاةٍ وَمِنَ الَّذِينَ أَشْرَكُوا يَوَدُّ أَحَدُهُمْ لَوْ يُعَمَّرُ أَلْفَ سَنَةٍ وَمَا هُوَ بِمُزَحْزِحِهِ مِنَ الْعَذَابِ أَنْ يُعَمَّرَ وَاللَّهُ بَصِيرٌ بِمَا يَعْمَلُونَ﴾ (سورة البقرة: 96) މާނައީ: “އަދި މީސްތަކުންކުރެ ދުނިޔޭގެ ދިރިއުޅުމަށް އެންމެ ދަހިވެތިކަން ބޮޑު، އަދި ޝަރީކުކުޅަ މީހުންނަށްވުރެވެސް (ދިރިއުޅުމަށް ދަހިވެތިކަން ބޮޑު) ބަޔަކު ކަމުގައި ކަލޭގެފާނަށް އެއުރެން ފެނިވަޑައިގަންނަވާނެކަން ކަށަވަރެވެ. އެއުރެންކުރެ ކޮންމެ މީހަކުމެ، އެއްހާސް އަހަރަށް ޢުމުރު ދިގުވާނެނަމައޭ ހީކޮށް، އެކަމަށް އެދޭނެތެވެ. އެ ޢުމުރު ދިގުވުން އެއީ، އެމީހަކު ޢަޒާބުން ދުރުކުރަނިވި ކަމެއްކަމުގައި ނުމެވޭމެއެވެ. ﷲއީ އެއުރެންކުރާ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.”


JSC ge bill balaigane, committee ah fonuvan faaskohfi\nޖޭއެސްސީގެ ބިލު ބަލައިގަނެ ކޮމިޓީއަށް ފޮނުވަން ފާސްކޮށްފި\nރައްޔިތުންގެ މަޖިލީހުގެ ޖަލްސާއެއް: ޖޭއެސްސީގެ ގާނޫނަށް އިސްލާހު ގެންނަން ހުށަހެޅި ބިލު ވަނީ ތަޅުމުން ބަލައިގެންފައި -- ފޮޓޯ: މަޖިލީސް\nޖުޑިޝަލް ސާވިސް ކޮމިޝަން (ޖޭއެސްސީ) ގެ ގާނޫނަށް އިސްލާހު ގެނައުމުގެ ބިލު ރައްޔިތުންގެ މަޖިލީހުގެ ތަޅުމުން ބަލައިގަނެ، މަޖިލީހުގެ ޖުޑިޝަރީ ކޮމިޓީއަށް ފޮނުވަން މިއަދު ފާސްކޮށްފި އެވެ.\nސަރުކާރުގެ ފަރާތުން މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ (އިންތި) ހުށަހެޅުއްވި އިސްލާހުގެ ބިލު ބަލައިގަނެ ބިލު ދިރާސާކުރަން ކޮމިޓީއަށް ފޮނުވަން ފާސްކުރީ މިއަދުގެ ޖަލްސާގައި ވޯޓުގައި ބައިވެރިވެވަޑައިގެންނެވި 68 މެންބަރުންގެ އިއްތިފާގުންނެވެ.\nއިންތި ހުށަހެޅުއްވި އިސްލާހުގައި ވަނީ ޖޭއެސްސީގެ ގާނޫނުގެ 21 ވަނަ މާއްދާގެ ފަހަތަށް "ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން އުފެއްދުން" ގެ ނަމުގައި މާއްދާއެއް އިތުރުކޮށް ޖޭއެސްސީގެ ދަށުން ހިނގާ ގޮތަށް ޑީޖޭއޭގެ ނަމުގައި އިދާރާއެއް އުފެއްދުމަށެވެ. މަޖިލީހުން ބިލު ފާސްކޮށް ރައީސްޖުމްހޫރިއްޔާ ތަސްދީގު ކުރައްވާ ހިސާބުން މިހާރު އޮތް ޑީޖޭއޭ އުވިގެންދާނެ އެވެ. މިހާރު އޮންނަ ޑީޖޭއޭ ހިނގަމުން ދަނީ ރާއްޖޭގެ އެންމެ މަތީ ކޯޓު، ސުޕްރީމް ކޯޓުގެ ދަށުންނެވެ.\nޖޭއެސްސީގެ އެންމެ އިސް ފަރާތެއްގެ ގޮތުގައި ހުންނަވާނީ ޗީފް އޮފް ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން ކަމަށް އިސްލާހުގައިވެ އެވެ. ޗީފް އޮފް ޖުޑިޝަލް އެޑްމިނިސްޓްރޭޝަނަކަށް އެއްވެސް ބާވަތެއްގެ އަމިއްލަ ވިޔަފާރިއެއް ނުހިންގޭނެ ކަމަށާއި އެ މަގާމަށް އައްޔަން ކުރެވޭނީ އުމުރުން 35 އަހަރުވެފައިވާ ދިވެއްސެއް ކަމަށް އިސްލާހުގައިވެ އެވެ.\nމީގެ އިތުރުން ޖޭއެސްސީގެ މެންބަރުންގެ އެންމެ ހަގު އުމުރު 40 އަހަރަށް މަތިކޮށް ޖޭއެސްސީގެ މެންބަރުންނަށް އެއްވެސް ކޯޓެއްގައި ހިނގާ މައްސަލައެއްގައި ވަކާލާތު ކުރުމުން މަނާކުރެވޭ ގޮތަށް ގާނޫނަށް އިސްލާހު ގެންނަން ބިލުގައިވެ އެވެ.\nރައްޔިތުންގެ މަޖިލިސް ޖޭއެސްސީ ޝަރުއީ ދާއިރާ + އިމްތިޔާޒު ފަހުމީ


Haqeeqee vaahaka: Aharenge dharifulhuves\nމިއީ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެކެވެ. މިވާހަކައިގައި ބޭނުންކޮށްފާ ނަންތަކާއި އެޑްރެސްތަކަކީ އަސްލު ނަންތަކާއި އެޑްރެސްތަކެއް ނޫނެވެ. އަދި މިއީ ހަޤީޤީ ހާދިސާއެއް ކަމުގައިވީނަމަވެސް ވާހަކައެއްގެ ގޮތުގައި ގެނެސްދިނުމުގައި ބަައެއް ޚިޔާލީ ބައިތައް ހިމަނާފައިވާނެއެވެ.\nހަވީރުގެ ހިތްގައިމު ވަގުތެވެ. ކުޑަކުދިންގެ ބަގީޗާއޮތީ ފުރި ބާރުވެފައެވެ. އެކިއުމުރުގެ ތުއްތު ކުދިންގެ ހަޅޭއްލެވުމާއި ސަކަރާތުގެ އަޑުން މުޅިތަން އޮތީ ގުގުމާލާފައެވެ. ތުއްތު ކުދިން އެކުދިންގެ މައިންބަފައިން ބެލެނިވެރިން ދައްތައިން ބޭބެއިންނާއެކު ނަލަހެދިގެން އައިސް މަޖާކޮށް ކުޅެހަދާ މަންޒަރު ބަލަން ވަރަށް ހިތްގައިމެވެ. ބައެއްފަހަރަށް ބެލެނިވެރިންވެސް އެކުދިންގެ މަޖަލުގައި ބައިވެރިވެ އުޅޭތަން ފެނެއެވެ. އެހެންނަމަވެސް މިއުފާވެރި ބަގީޗާގެ އެއްކަނެއްގައި ހުރި އަށްޓެއްގައި އިން ޖަމީލާގެ މޫނުމަތިން ފެންނަންހުރީ އުދާސްކަމާއި ނުތަނަވަސްކަމެވެ. އޭނާގެ ނަޒަރު ހުއްޓިފައިހުރީ އޭނާގެ 10 އަހަރަށްދާ އާޒިމް އަށެވެ. އާޒިމަކީ ކޮންމެވެސް ވަރަކަށް ސިކުނޑީގެ އުނިކަމެއް ހުންނަ ކުއްޖެއްކަމުން އޭނާ ބަލާބެލުމަށް ފެންނަނީ އެހެންކުދިންނާ މާއެކަހެރިކޮށް މަޑުމަޑުން އުޅޭތަނެވެ.\nކުއްލިއަކަށް ޖަމީލާގެ ކައިރިއަށް އައިސް ހުއްޓުނީ އޭނާގެ އެކުވެރި ފަޒީލާއެވެ. ފަޒީލާގެ އަޑު އިވުމާއެކު ޖަމީލާ ދިޔައީ ސިއްސައިގެންނެވެ. ކޮން ޚިޔާލެއްގަ ތިހިރީ! ފަޒީލާ ސުވާލުކުރިއެވެ. އެވަގުތު ޖަމީލާގެ މޫނުމަތިން ފެންނަން ހުރި ފުންއަސަރު ފަޒީލާއަށް ރަނގަޅަށް ދޭހަވިއެވެ. އަނެއްކާ ކިހިނެއްތަވީ؟ ފަޒީލާ އަވަސް އަވަހަށް ސުވާލުކުރިއެވެ. ޖަމީލާ ވަރަށް ހިތްވަރުކޮށްފައި ވާހަކަ ދައްކަން ފެށިއެވެ. ފަޒީ!.. އަހަރެން މިހާރު ހުރިހާ ކަމެއްވެސް ނިންމައިފިން. އަހަރެން މައްސަލަ ހުށަހަޅާނަން. އަހަރެންގެ ދަރިފުޅުވެސް..!! ނަޝާ! ޖަމީލާގެ ލޮލަށް ޖަމާވަމުން ދިޔަ ކަރުނަތައް އެއްވެސް ހިފެހެއްޓުމެއް ނެތި ފޭދޭން ފެށިއެވެ. އެވަގުތު ފަޒީލާ މަސައްކަތްކުރީ ޖަމީލާއަށް ހިތްވަރުދެވޭތޯއެވެ. އެހެންނަމަވެސް ޖަމީލާގެ ހިތަށް ވެރިވެފައިވަނީ އިންތިހާ ނަފްރަތެވެ. ވޭނާއި އުދާހެވެ. މާޔޫސްކަމާއި ހިތްދަތިކަމެވެ.\nދަރިފުޅު ގޮވައިގެން މަންމަމެންގެއަށްގޮސްދީ! އަހަރެން މިދަނީ ފުލުސް އޮފީހަށް. މިހެން ބުނެފައި ބާރުބާރަށް ހިނގާފައި ގޮސް ޖަމީލާ ވަނީ މޯލްޑިވްސް ޕޮލިސް ސަރވިސްގެ ފެމެލީ އެންޑް ޗައިލްޑް ޕްރޮޓެކްޝަން ޔުނިޓަށެވެ. ޖަމީލާގެ ހަޔާތުގައިވެސް ފުލުސް އޮފީހަށް އޭނާ ވަތް ފުރަތަމަ ފަހަރެވެ. ހިތްނުތަނަވަސްވެހުރެ އޭނާ ވަށައިގެން ބަލާލިއެވެ. އެވަގުތު އާދައިގެ ހެދުމުގައި ހުރި ފުލުހަކު އޭނާއާ ވާހަކަ ދެއްކިއެވެ. އަދި އޭނާ މައްސަލަ ހުށަހަޅަން ބޭނުން ކަމަށް ބުނުމުން އިރުކޮޅަކު މަޑުކުރުމަށް ބުނުމަށްފަހު އެތަނުން ހިނގައްޖެއެވެ. ކުޑައިރުކޮޅެއްފަހުން ޖަމީލާ ގޮވައިގެން ގޮސް ތަހްޤީޤްކުރާ ކޮޓަރިއަށް ވަނީ އާދައިގެ ހެދުމުގައި ހުރި ޕޮލިސް ކައުންސިލަރެކެވެ. ޖަމީލާގެ ހިތް ތެޅެމުންދެއެވެ. އެއްކޮޅުން އޭނާގެ ފިރިމީހާއެވެ. އަނެއްކޮޅުން އޭނާގެ ދަރިފުޅެވެ. ކޮންމެއަކަސް ޖަމީލާހުރީ އޭނާގެ ނިންމުމާދެ ސާބިތުކަމާއެކުގައެވެ. އެހެންކަމުން ޖަމީލާ ހުރިހާ ވާހަކައެއްވެސް މިއަދު ކިޔައިދޭން ބޭނުންވެއެވެ. ފެންކަޅިވެހުރެ އޭނާގެ ހިތުގެ އުދާސްތައް ކިޔައިދެމުން ދިޔައެވެ.\nއެއީ ހިޖުރައިން 1428 ވަނަ އަހަރުގެ ޞަފަރު މަހުގެ ދިހަކެނޑިރެއެވެ. އަހަރެން މަޣުރިބް ނަމާދުކޮށް ނިމިގެން ސިޓިން ރޫމްގައި ޤުރުއާން ކިޔަވަން އިންދާ އަހަރެންގެ ދަރިފުޅު ނަޝާ ގޭތެރޭގައި އިނދެފައި އަހަރެން ގާތު ކޮޓަރިއަށް އައިސްދިނުމަށް އެދުނެވެ. އަހަރެން ދަރިފުޅު ގާތަށް ދިއުމުން އޭނަ އަހަރެން ގޮވައިގެން ކޮޓަރިއަށްވަދެ މަންމަ ގާތު ވަރަށްބޮޑު ވާހަކައެއް ބުނަން ބޭނުން ކަމަށާއި، އެވާހަކަ ބުނުމުން މަންމަ ރުޅި ނާންނަށްޗޭ ބުންޏެވެ. އެވަގުތު ނަޝާގެ މޫނުމަތިން ފެންނަންހުރި އަސަރުން ކޮންމެވެސް ކަހަލަ ނޭނގޭ ބިރުވެރިކަމެއް އަހަރެންގެ ހިތަށް ވެރިވިއެވެ. އެހެންނަމަވެސް ނަޝާ ކޮންމެ ވާހަކައެއް ބުންޏަސް އަހަރެން ރުޅި ނާންނާނެކަމަށާއި ދަރިފުޅު ބުނަން ބޭނުން ކޮންމެވާހަކައެއްވެސް ކޮންމެ ވަގުތަކުވެސް މަންމައަޑުއަހާނޭ ކަމަށް ބުނީމެވެ. އެދުވަހު ނަޝާ އަހަރެން ގާތު ބުނި އެންމެ ޖުމްލައަކުން އަހަރެންގެ މުޅި ދިރިއުޅުން ނާއުންމީދުވިއެވެ. ނަޝާ ބުނީ މިހެންނެވެ. ”އައި އޭމް ސެކްޝުއަލީ އެބިއުސްޑް” އެވެ. ރުޅިވެރިކަމާއި މޮޅިވެރިކަމާއެކު އަހަރެން އަވަހަށް ސުވާލުކުރީމެވެ. ދަރިފުޅާއި ޖިންސީގޮތުން ބެހުނީ ކާކުތޯ އާއި އެއީ ކޮންއިރަކުތޯ ސުވާލުކުރީމެވެ. އެވަގުތު ނަޝާ އަހަރެންގެ އަތުގައި ހިފާ ފިއްތާލިއެވެ. އަދި ވަރަށް ލަދުންހުރެ އެއީ ”ބައްޕަ” ކަމަށް ބުންޏެވެ. އެވަގުތު އަހަންނަށް ވީގޮތެއް ބުނެދޭންވެސް ނޭނގުނެވެ. އަހަރެންގެ ފައިދަށުން ބިންގަނޑު ދިޔަހެން ހީވިއެވެ. މޫނުމައްޗަށް އަނދިރިވިއެވެ. އަހަންނަށް ލިބުނު ކުއްލި ހައިރާންކަމާއި ފުން އަސަރުގެ ސަބަބުން އަހަންނަށް ހުއްޓުންއެރިއެވެ.\nއަހަރެންގެ ފިރިމީހާ އެފަދަ ވިޔާނުދާ ޢަމަލެއް އަމިއްލަ ދަރިފުޅާމެދު ހިންގަފާނޭކަމަށް ޤަބޫލުކުރަން އަހަންނަށް ވަރަށް ދަތިވިއެވެ. އެހެންނަމަވެސް ނަޝާ އަހަންނަށް ދޮގެއް ނަހަދާނެކަންވެސް އަހަންނަށް ރަނގަޅަށް އެެނގެއެވެ.\nއަދި ނަޝާއަކީ މިހާރު ބޮޑުކުއްޖެއްކަމުން އޭނާއަށް ހުރިހާ އެއްޗެއް ރަނގަޅަށް ވިސްނޭނެކަންވެސް އަހަންނަށް އެނގެއެވެ. އޭރު ނަޝާއަށް ރޮވިފައި ހުރުމުން ގޭތެރޭގައި އިތުރަށް ސުވާލު ނުކުރަންވެގެން ނަޝާ ގޮވައިގެން މާލޭގެ އިރުއުތުރު ފަރާތަށްގޮސް އެތާ ތޮށިގަނޑު މަތީގައި އިށީންދެގެން ތިބެ ނަޝާ އާ އިތުރަށް ސުވާލުކުރީމެވެ. ނަޝާގެ ވާހަކަތަކުން އަހަންނަށް އެނގުނީ ނަޝާ ހަނދާން ހުންނަން ފެށީއްސުރެންވެސް އޭނާއަށް ޖިންސީ އަނިޔާތައް ލިބެމުންދާކަމެވެ. އަދި މިކަންތައް ކުރަނީ އަހަރެން ގޭގައި ނޫޅޭ ވަގުތުތަކުގައި ކަމަށް ނަޝާ ބުންޏެވެ. އަދި އެންމެ ބޮޑަށް ބެހުނީ ކޮންއިރަކުތޯ ސުވާލުކުރުމުން އެއީ ނަޝާ ގްރޭޑް7ގައި އުޅެނިކޮށް ކަމަށް ނަޝާ ބުންޏެވެ. އޭރު އެ ދަރިފުޅުގެ ޢުމުރުން ވާނީ 12 އަހަރެވެ. މީގެ އިތުރުން ވަރަށް ކުޑައިރުން ފެށިގެން ގޭގައި ހުންނަ ކޮމްޕިއުޓަރުން އޮރިޔާން ފޮޓޯ އާއި އޮރިޔާން މަންޒަރު ދައްކުވައިދޭ ވީޑިޔޯ ބައްޕަ ނަޝާއަށް ދައްކާ ހަދާކަމަށްވެސް ނަޝާ ބުންޏެވެ.\nމިހުރިހާކަމެއް މިހާދުވަސް ވަންދެން ދަރިފުޅާމެދު ބައްޕަ ކުރިއިރު މިވާހަކަތައް މަންމަ ގާތު ނުބުނެހުރީ ކީއްވެގެންތޯ ސުވާލުކުރުމުން އަހަރެން ގާތުގައި ނުބުނެހުރީ ބައްޕަ ބުނެގެންކަމަށް ބުންޏެވެ. އަދި މަންމަ ގާތު އެވާހަކަ ބުނެފިނަމަ މަންމަ ހިތްހަމަ ނުޖެހޭނެ ކަމަށާއި މަންމައަކީ ބަލިމީހަކަށްވާތީ އެފަދަ ވާހަކައެއް ބުނާކަށް ނުވާނެކަމަށާއި ކޮންމެ ކުއްޖަކަށްވެސް މިކަންތައްކުރަން އެގެންޖެހޭނެ ކަމަށާއި އަދި ދަސްކުރަންވާނޭކަމަށް ބައްޕަ ނަޝާ ކައިރީ ބުނެފައިވާތީ އެވާހަކަ މަންމަ ގާތު ބުނަން ނުކެރުނީކަމަށް ނަޝާ ބުންޏެވެ. މިވާހަކަތައް ކިޔައިދިނުމުން އަހަހެރެންގެ ދަރިފުޅު އަހަންނަށް ދޮގެއް ނުހަދާނެކަން އަހަންނަށް ޔަޤީންވިއެވެ. އަދި އަހަރެން ހުންނާނީ ދަރިފުޅާ އެކުގައިކަމަށާއި، މީގެ ފަހުން ދަރިފުޅަށް ބައްޕަގެ ފަރާތުން އެއްވެސް ކަހަލަ އުދަގުލެއް ކުރިމަތިވިޔަ ނުދޭނޭކަމުގެ އިތުބާރު ދަރިފުޅަށް އަހަރެން ދިނީމެވެ. އަދި އެދުވަސްވަރަކީ ނަޝާގެ އޯލެވެލް ދުވަސްވަރުކަމުން ނަޝާ ގާތު އިތުރަށް ސުވާލެއް އަހަރެން ނުކުރަމެވެ.\nއެދުވަހުން ފެށިގެން އަހަންނަށް އަބަދުވެސް އުޅެވެނީ ހާސްކަމާއި ބިރުވެރިކަމެއްގެ ތެރޭގައެވެ. އަހަންނަށް ނަފްސާނީ ތަފާތު މައްސަލަތައް ދިމާވާން ފެށިއެވެ. އެހެންނަމަވެސް އެވާހަކަތައް އެއްވެސް މީހެއްގެ ކައިރީގައި ދައްކާނެ ހިތްވަރެއްވެސް އަހަންނަކަށް ނުލިބުނެވެ. ޢާއިލާ ބަދުނާމުވާކަށްވެސް އަހަރެން ބޭނުމެއްނޫނެވެ. އެހެންނަމަވެސް އަހަރެންގެ ފިރިމީހާގެ ވިޔާނުދާ ޢަމަލު ސިއްރުކުރުމަކީ އޭނާއާ ބައިވެރިވުން ކަމާއި އަދި އެއީ އޭނާއަށް ލިބޭނެ އިތުރު ހިތްވަރެއް ކަމުގައިވެސް އަހަންނަށް ޤަބޫލުކުރެވެއެވެ. އެންމެ ފަހުން ހަދާނެ ގޮތް ހުސްވެގެން އަހަރެން ދެތިން އިލްމުވެރިން ގާތަށްގޮސް އެކަމާބެހޭގޮތުން މަޝްވަރާ ހޯދުމުން އެމީހުން ޚިޔާލުދީފައިއިވަނީ އަވަހަށް އަހަރެން އޭނާގެ ކައިރިން ވަރިވުމަށެވެ. އަހަރެން އެބޭފުޅުންނާ އެކަމާބެހޭގޮތުން ސުވާލުކުރީ ރަށްޓެއްސަކަށް ދިމާވެގެން އުޅޭކަމެއް ކަމަށް ބުނެފައެވެ.\nއޭގެ ގާތްގަނޑަކަށް ހަފްތާއެއް ފަހުން ނަޝާގެ ބައްޕަ ރާއްޖެއިން ބޭރަށްގޮސް އެނބުރި މާލެއައެވެ. އޭނާ މާލެ އައުމުން އަހަރެން އޭނަ ދެކެ ވަރަށް ފޫހިވިއެވެ. އަހަރެން ބޭނުންވީ އޭނާގެ ގާތުން ވަރިވާށެވެ. އަހަރެން އޭނާ އާއި ކޮންމެހެން ބުނެލަން ޖެހޭ ވާހަކަައެއް ފިޔަވާ އެހެން ވާހަކަތައް ދެއްކުން މަދުކޮށް، އޭނާގެ ސައިކަލް ފަހަތުގައި އޮފީހަށްވެސް ނުދަމެވެ. އޭނާއާއެކު އެއްކޮޓަރީގައި ނުނިދަންވެގެން އަހަރެންގެ ފިރިހެން ދަރިފުޅު އާޒިމް އެކޮޓަރިއަށް ނިދަން ފޮނުވާފައި އަހަރެން ކުދިން ނިދާކޮޓަރިއަށް ނިދަން ބަދަލުކުރީމެވެ. އަހަރެންގެ ޢަމަލުތައް މިހެން ހުރިކަމުގައިވިިޔަސް އޭނަ އަހަރެންނާ އެއްގޮތަކަށްވެސް ވާހަކަދައްކާ ވެގެން އުޅޭގޮތެއް އޮޅުން ފިލުވަން ނޫޅޭތީ އަހަންނަށް އުދަނގޫވެގެން އޭނާގެ ގާތު އަހަންނަށް ބަދަލެއް އައިސްފައިވާކަން ފާހަގަ ނުކުރެވޭތޯ އާއި އަދި އެކަން އޮޅުން ފިލުވަން ބޭނުން ނޫންތޯ އެހީމެވެ. މިހެން ބުނުމުން އޭނަ ބުނެފައިވަނީ އަހަންނަށް ބަދަލެއް އައިސްފައިވާކަން އޭނާއަށް ފާހަގަކުރެވޭ ކަމަށެވެ. ނަމަވެސް އެއީ ކީއްވެގެންކަން އޭނާއަށް ނޭގޭ ކަމަށެވެ. އެކަމަކު އެކަން އިނގޭނީ އަހަރެންވެސް ވެގެން އުޅޭގޮތެއް ބުނުމުން ކަމަށްބުނެ އިތުރަކަށް ވާހަކައެއް ނުދައްކައެވެ. ނަމަވެސް އޭގެ ދެތިން ދުވަސްފަހުން އަހަރެންނަށް ނުހުރެވިގެން އޮފީހުގައި އިނދެފައި އޭނާއަށް ފޯނުން ގުޅާފައި އަހަރެން ވާހަކައެއް ދައްކަން ބޭނުންކަމަށް ބުނީމެވެ. އަދި އެވާހަކަ ދައްކަން ބޭނުންވަނީ އެގެއިން ބޭރުގައި ކަމަށްވެސް ބުނެ އޮފީސް ނިންމުމަށްފަހު ކާނިވަލްތެރޭގައި ހުރި ކެފޭއަކަށް ދިއުމަށް ބުނީމެވެ.\nއަދި އެދުވަހު އޭނާ އެތަނަށް އައުމުން ނަޝާ ވާހަކައެއް ދައްކައިގެން އުޅޭކަމަށް ބުނީމެވެ. އަދި އެކަން ވީގޮތް ކިޔައިދިނުމަށް ބުނުމުން އަހަރެން އެވާހަކަތައް ޤަބޫލުކުރީތޯ އޭނަ ބުންޏެވެ. އަދި އޭނައަކީ އެހާގޯސް މީހެއްކަމަށް އަހަރެން ޤަބޫލުކުރަނީތޯ ސުވާލުކުރުމުން، އަހަންނަށް އެނގިފައިވާ މިންވަރަށް އެވާހަކަތައް ކިޔައިދިނުމުން އޭނާ ބުނެފައިވަނީ އަހަރެމެންގެ އާއިލާ ނޫނަސް އެހެން އާއިލާތަކަށްވެސް އެގޮތަށް ދިމާވެފައި ވާކަމަށެވެ. ނަމަވެސް ދެމަފިރިން ވަކިވުން އެއީ އެންމެ ރަނގަޅު ގޮތްކަމަށް އޭނާއަށް ނުފެންނަ ކަމަށެވެ. އޭނާ އެހެން ބުނުމުން އަހަންނަށް އޭނާއާއެކު ދެން އިނދެގެން ނޫޅެވޭނެ ކަމަށް ބުނީމެވެ. އަދި އޭނާއަށް ކުރެވިފައިވާ ކުށަށް ތައުބާވުމަށާ، އަދި ދެމީހުން ވަކިވި ނަމަވެސް އަހަރެމެންގެ ދެމީހުންގެ ފިރިހެން ދަރިފުޅު އޭނާގެ ގާތަށް ފޮނުވާނެކަމަށް ބުނީމެވެ. ނަމަވެސް ނަޝާ އާއި ބައްދަލުކޮށްގެން ނުވާނެކަމަށް އަހަރެން ބުނީމެވެ. އަހަންނަކީ މަންމައަކަށްވެފައި މައިވަންތަކަމުގެ ލަނގޮޑިއަކަށް އެވާހަކަތައް ހަނދާން ނައްތާލުމަކީ ނުވާނެ ކަމެއް ކަމަށާއި އަދި އެފަދައިން ކަންތައް ކުރުން ވެގެންދާނީ އެދަރިފުޅަށްވެވޭ ބޭއިންސާފެއް ކަމުގައި ބުނީމެވެ.\nދުވަސްތައް މާޒިވަމުން ދެއެވެ. އަހަރެންގެ ހިތަކަށް ކެތެއް ނުކުރެވުނެވެ. އަހަރެންގެ ހިތް އަބަދުވެސް އެދެމުން ދިޔައީ އެނުލަފާ ފިރިމީހާގެ ކިބައިން މިންޖުވުމެވެ. އޭނަގެ ކައިރިން ވަރިވުމެވެ. އެގޮތުގައި ހިތުލައިގެން ހުރުމަށްފަހު އޭގެ ހަފްތާއެއް ފަހުން އެއްދުވަހު އަހަރެން އޭނައަށް ފޯނުކުރީމެވެ. އެދުވަހު އޭނާ ވަރަށް ދެރެވެފައި އަހަރެން ގާތު މަޢާފަށް އެދުނެވެ. އަދި އޭނާ ﷲއަށް ތަޢުބާވެ ފާފަ ފުއްސެވުންއެދި ދުޢާ ދަންނަވާނެކަމަށާއި އޭނާ ދޫކޮށް ނުދިއުމަށް އެދި އާދޭސްކުރިއެވެ. އެހެންނަމަވެސް އަހަރެންގެ ހިތަކަށް އެކަމުން އެއްވެސް އަސަރެއް ނުކުރިއެވެ. އަހަރެންގެ ހިތަށް ވެރިވެފައިވާ ނުތަވަސްކަމާއި ރުޅިވެރިކަން ހައްތަހާ ދިޔައީ އިތުރުވަމުންނެވެ.\nއަދި ހަދާނެގޮތް ހުސްވާ ހިސާބަށް ދިއުމުން ގިނަގިނައިން އަހަރެން ނަމާދުކޮށް ޤުރުއާން ކިޔަވާ ﷲ ގެ ކިބަިއން ކެތްތެރިކަން ހޯދީމެވެ. އަދި މިކަން ސިއްރުނުކުރެވިގެން އެންމެފަހުން އަހަރެންގެ ގާތް ރަހުމަތްތެރިއެއް ކަމަށްވާ ފަޒީލާ (އަސްލުނަމެއްނޫން) ގާތުގައި މިވާހަތައް ކިޔައިދިނީމެވެ. އަދި އޭނާގެ ފަރާތުން އަހަރެންގެ މަންމައަށްވެސް މިކަން އެގިއްޖެއެވެ. އަދި އަހަރެންވެސް އަހަރެންގެ މަންމައަށް ވަރަށް ތަފްސީލްކޮށް ހުރިހާ ވާހަކައެއް ކިޔައިދިނީމެވެ. އަހަރެންގެ ޢާއިލާގެ މީހުންނަށް މިކަންތައް އެނގުމުން އެންމެންވެސް ތިބީ އަހަންނާއި އަހަރެންގެ ދަރިފުޅާއެކުގައި ކަމަށް ބުންޏެވެ. އަދި ޢާއިލާ މީހުންގެ ނުފޫޒާއެކު އަހަންނަށް އެނުލަފާ މީހާގެ ކިބައިން މިންޖުވެވިއްޖެއެވެ. އޭގެ ފަހުން އޭނާގެ ދިރިއުޅުން ރާއްޖެއިން ބޭރަށް ބަދަލުކޮށްފިއެވެ.\nއޭނާ އަހަރުމެންގެ ދިރިއުޅުމުން ދިއުމުން އަހަރުމެންނަށް ހިތްހަމަޖެހުމެއް ލިބޭނެކަމަށް އަހަރެން އުންމީދުކުރީމެވެ. އެހެންނަމަވެސް ކަންތައްވީ އަހަރެން ހީކުރި ގޮތަކަށްނޫނެވެ. ފަރުދާގެ އަނެއްފަރާތުގައި ކުރެހެމުންދިޔަ ތަސްވީރު އަހަންނަށް ސިފަވީ އޭގެ ދުވަސްކޮޅެއްފަހުންނެވެ. އަހަރެންގެ ދަރިފުޅު އިނީ ބަލިވެއެވެ. އަހަރެންގެ ދަރިފުޅު……. ޖަމީލާގެ އަޑު ބެދުނެވެ. އަދި އޭނާގެ ލޮލަށް ޖަމާވަމުން ދިޔަ ކަރުނަތަކާހުރެ އޭނާއަށް އިތުރަށް ވާހަކައެއް ނުދެއްކުނެވެ. އެވަގުތު އޭނާ ކައިރީގައި ހުރި ޕޮލިސް ކައުންސިލަރ އޭނާ ހަމަޔަކަށް އެޅުވުމަށް ވާހަކަ ދައްކާ ހިތްވަރުދިނެވެ. ޖަމީލާ ހިތްވަރުކޮށްފައި ވާހަކަ ދައްކަން ފެށިއެވެ. އަހަރެންގެ ދަރިފުޅު ނަޝާ މިހާރު އެހެރީ އޭނާގެ ބައްޕަގެ ދަރިއަކަށް ބަލިވެއެވެ. އަހަންނަށް މިކަން އެނގުނީ މިއަދު ހެނދުނު ދަރިފުޅު ބަލިވެގެން ޑޮކްޓަރަށް ދެއްކުމުންނެވެ. އަހަރެން ކުރާނީ ކީއްހެއްޔެވެ؟ އަހަރެންގެ ކުށަކީ ކޮބައި ހެއްޔެވެ؟.. މިއީ ކޮންފަދަ އިމްތިހާނެއްތޯއެވެ. އަހަރެންގެ ކެތްތެރިކަން ކޮޅުންލައިފިއެވެ. ހިތްވަރު މުޅިން ބަލިވެއްޖެއެވެ. ދުނިޔެ ދައްކާ ދަޅަތަކަށް ހެއްލިގެންގޮސް އިންސާނަކު ކޮންމެފަދަ ދަރަޖައަކަށްވެސް ވެއްޓިދާނެކަން މިއަދު އަހަންނަށް ޤަބޫލުކުރެވެއެވެ.\nއެކަނިވެރިވާ ކޮންމެފަހަރަކު އަހަރެންގެ ބަދު ނަސީބާމެދު ރޮއި ހިތާމަކުރަމެވެ. އަހަރެންގެ ދަރިފުޅަށް އެލިބުނު ގެއްލުންތަކުގައި އަހަރެންގެ އަމިއްލަ ނަފްސުވެސް ކުށްވެރިކުރެވެއެވެ. އަހަންނަށް ކުރިން ވިސްނުނުނަމަ ހާދަހާ ރަނގަޅުވީހެވެ. އޮފީސް ދަތުރުތަކުގައި އަހަރެން ރަށުން ބޭރަށް ދާން އުޅުމުން އެދަރިފުޅު ހާސްވެ ފިކުރުބޮޑުވާ ސަބަބުވެސް އެނގުނީ މާފަހުންތާއެވެ. އޭރު އަހަންނަށް ހީވީ އަހަރެން ދެކެ އެދަރިފުޅުވާ ލޯތްބެއްގެ ސަބަބުން ބޮޑާ ހާކަނީ ކަމަށެވެ. ގްރޭޑް 8 އަކަށް ބަދަލުވުމާއެކު ދަރިފުޅުގެ ކިޔެވުމަށް އައި ހީނަރުކަމުގެ އަސްލަކީވެސް މިއީތާއެވެ. އޭރު އަހަރެން އެދަރިފުޅަށް ނަސޭހަތްދިނީމެވެ. ކިޔަވުމަށާއި މޮޅު ކުއްޖަކަށްވުމަށެވެ. މަންމައާއި ބައްޕަ ފަޚްރުވެރިވާ ކުއްޖަކަށްވުމަށެވެ. އެހަނަސް އެދަރިފުޅުގެ ހަޔާތުގެ އަނދިރިފަރާތް މިނިކަމެތި މަންމައަކަށް އޭރު ނުވިސްނެއެވެ. އެއަށްވުރެ އިތުރަށް ވިސްނާނީވެސް ކިހިނެތްހެއްޔެވެ؟ އެހެންނަމަވެސް އަހަންނަކީ ދަރިންނަށް އިހާނެތި މަޔެއް ނޫނެވެ. އަހަރެންގެ ދަރިން ބަލާ ބޮޑުކުރުމުގައި އިހްމާލެއް ނުވަމެވެ. އަހަރެންގެ ދަރިންނަށް ދުނިޔޭގެ ހުރިހާ އުފަލެއް ހޯދައިދިނުމަށް އަހަރެން މަސައްކަތްކުރީމެވެ. ދަރިންނަށްޓަކައި އަހަރެން ނުވަނީ ކޮން ޤުރުބާނީއެއް ހެއްޔެވެ؟ އަހަރެންގެ ދަރިފުޅު ގެއިން ބޭރަށް އެއްވެސް ތަނަކަށް ދާނަމަ އެދާތަނެއް އަހަރެން އަބަދުވެސް ބަލަމެވެ. ދަރިފުޅާއެކު އުޅޭނޫޅޭ މީހުންވެސް ބަލަމެވެ. އެހެންނަމަވެސް އެދަރިފުޅު އުޅޭ ގެއިންވެސް މިކަހަލަ މުސީބާތެއް ކުރިމަތިވާނެއެކޭ އަހަރެންގެ މޮޔަ ހިތަކަށް ނުވިސްނުނީއެވެ. އަހަރެންގެ ފިރިމީހާގެ ފިނޑި ވިޔާނުދާ މިޢަމަލުގެ ސަބަބުން އަހަރެންގެ ދިރިއުޅުން މުޅިން ބަރުބާދުވެއްޖެއެވެ. އަހަރެން ހުވަފަތްވެއްޖެއެވެ. އަހަރެންގެ ދަރިން ނިކަމަތިވެއްޖެއެވެ. މުޅި ޢާއިލާ ރަށަށް ގިނަވެ ބަދުނާމުވެއްޖެއެވެ.\nއަހަރެން މިމައްސަލަ ހުށަހަޅަން ބޭނުންވާ ސަބަބު މިކައިދިނީއެވެ. އަހަރެންނަށް އިންސާފު ހޯދާދޭށެވެ. އަހަރެންގެ ދަރިފުޅު ދިރިއުޅޭނީ ކިހިނެތްހެއްޔެވެ؟ އޭނާގެ ދަރިފުޅު ދުނިޔެއަށް އަންނާނީ ކިހިނެތް ހެއްޔެވެ؟ ޖަމީލާއަށް ވަނީ ނަފްސާނީ ގޮތުން ވަރަށް ބޮަޑަށް އަސަރުކޮށްފައެވެ. އެހެންކަމުން ފުލުހުންގެ ފެމެލީ އެންޑް ޗައިލްޑް ޕްރޮޓެކްޝަން ޔުނިޓުގެ ތަޖުރިބާކާރުންގެ ލަފައާއި އިރުޝާދު އޭނާއަށް ދެމުންދިޔައެވެ. އަދި އޭނާ ހުށަހެޅި މައްސަލަ ފުލުސް އޮފީހުން ބަލަން ފެށިއެވެ. އަދި އޭގެ ދުވަސްކޮޅެއްފަހުން ޖަމީލާގެ ފިރިމީހާ ރާއްޖެއިން ބޭރުގައި ހުއްޓާ ރާއްޖެ ގެނެސް ފުލުހުންގެ ބެލުމުގެ ދަށަށް ގެނެވުނެވެ.\nއޭގެ އެއްއަހަރު ފަހެވެ. ފުރިހަމަ ކައުންސިލިންގެ އެހީތެރިކަމާއެކު ޖަމީލާ މިހާރު ގެންދަނީ ދިރިއުޅުމާ އަލުން ކުރިމަތިލާން ދަސްކުރަމުންނެވެ. އެހެންނަމަވެސް އޭނާގެ ދަރިފުޅު ނަޝާ ވަނީ ޅައުމުރުގައި މާބަނޑުވުމުގެ ސަބަބުން ދިމާވި ސިއްހީ މައްސަލަތަކެއްގައި މިދުނިޔެއަށް އަލްވަދާޢުކިޔާފައެވެ. ޖަމީލާގެ ފިރިމީހާގެ ދިރިއުޅުން މިހާރު ވޭތުކުރަމުން ގެންދަނީ ޖަލުގެ އެކެހެރި ގޮޅިތަކުގައެވެ. އޭނާއަށްވެސް މިހާރު ވަނީ އޭނާއަށް ކުރެވުނު ކުށަށް ތަޢުބާ ލައިދީ ހައްދު ޖަހާފައެވެ. އެހެންނަމަވެސް ވަގުތު ފާއިތުވެއްޖެއެވެ. އުފާވެރިކަމާއެކު ދިރިއުޅެމުން އައި އެކުޑަކުޑަ ޢާއިލާ ވިއްސިވިހާލި ވެއްޖެއެވެ. އިންސާނެއްގެ މައްޗަށް ޝައިތާނީ ވަސްވާސް ވެރިވެގެންދާ އެއްސަބަބަކީ ދީނީ އަޤީދާ ބަލިކަށިވުމެވެ. ޝައިތާންގެ ވަސްވާހަށް ހެއްލި ޝަހްވާނީ އެދުންވެރިކަމަށް ގެއްލިގެންދާ ކޮންމެ މީހެއްގެ ނިމުން އަންނާނީ މިކަހަލަ ހިތިގޮތަކަށެވެ.


އަހަރެމެންގެ ނަބިއްޔާއަކީ އަހަރެމެންގެ ނަމޫނާއެވެ2– DhiSalafiyyah\nއަހަރެމެންގެ ނަބިއްޔާއަކީ އަހަރެމެންގެ ނަމޫނާއެވެ 2\n03/06/2014 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު ޢަބްދުއްރަޙީމް ބިން މުޙައްމަދު\nމާތް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\nقَالَ النَّبِيُّ صَلَّى اللَّهُ عَلَيْهِ وَسَلَّمَ: لَا يُؤْمِنُ أَحَدُكُمْ حَتَّى أَكُونَ أَحَبَّ إِلَيْهِ مِنْ وَالِدِهِ وَوَلَدِهِ وَالنَّاسِ أَجْمَعِينَ(متفق عليه)(1)\nތަރުޖަމާޢީ: ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “ތިޔަބައިމީހުންގެ ތެރެއިން އެއްވެސް މީހަކު، ތިޔަބައިމީހުން މައިންބަފައިންނާއި އަދި ދަރިންނާއި އަދި ހުރިހާ މީސްތަކުންނަށްވުރެ ބޮޑަށް އެމީހެއްގެ ގާތުގައި އެންމެ ލޮބުވެތިވެގެންވާ މީހަކީ ތިމަންކަލޭގެފާނުކަމުގައި ވެއްޖައުމަށްދާންދެން އެއްވެސް މީހަކު އީމާންވެގެންވީ ކަމުގައި ނުވެއެވެ.”\nމިޙަދީޘްގެ މާނައާއި ބެހޭގޮތުން ޢައްލާމާ އިބުނު ބާޒު ރަޙިމަހުﷲ ޢަދި ޢައްލާމާ ބަކުރު ބިން އަބީ ޒައިދު ރަޙިމަހުﷲއަދި ޢައްލާމާ ފައުޒާން ވައްފަޤަހުﷲ ހިމެނި ވަޑައިގަންނަވާ ސަޢުދިޢަރަބިއްޔާގެ ފަތުވާކޮމިޓީއާއި ސުވާލުކުރެވުނެވެ. އެބޭކަލުން އެސުވާލުގެ ޖަވާބުގައި ދަންނަވާފައިއެވެ.\n” އެޙަދީޘްގެ މުރާދަކީ ﷲ ސުބުޙާނަހޫ ވަތަޢާލާ އާއި މާތްނަބިއްޔާ ޞައްލަﷲ ޢަލައިހި ވަސައްލަމައަށް ކިޔަމަންތެރިވުން އެހެނިހެން މީސްތަކުންނާއި އަދި އެމީހުންގެ ދަރިންނާއި އަދި މައިންބަފައިންގެ މައްޗަށް އިސްކުރުމެވެ. އެއީ މާތްނަބިއްޔާ ޞައްލަﷲ ޢަލައިހި ވަސައްލަމައަށް ތަބާވުމަށް ލޯބިކޮށް އެކަމަށް ފަރުވާތެރިވާހާލުގައެވެ. އަދި ހުރިހާކަމެއްގައި މާތްނަބިއްޔާ ޞައްލަﷲ ޢަލައިހި ވަސައްލަމަ ގެންނެވި ކަންކަމަށް ތަބާވުމެވެ.”\nވީމާ އަޅުގަނޑުމެންނަށް ﷲ ސުބުޙާނަހޫ ވަތަޢާލާއާއި ރަސޫލާ ޞައްލަﷲ ޢަލައިހި ވަސައްލަމައަށް އީމާންވެވޭނީ މާތްނަބިއްޔާ ޞައްލަﷲ ޢަލައިހި ވަސައްލަމައަށް ލޯބިކޮށް އެކަލޭގެފާނުގެ ހިދާޔަތުގައި ހިފައި އެކަލޭގެފާނު ގެންނެވި ދީނަށް ނަޞްރުދީގެން ކަމާއި މެދު އެއްވެސް ޝައްކެއްނެތެވެ. އަދި ބިދުޢަތަކުން(ދީނުގެ ތެރޭގައި އަލަށް އުފެދޭ ކަންތައްތަކުން) ދުރުވެގަނެގެންނެވެ.\nއަދިވެސް ޞަޙީޙް ބުޚާރީ ގައި އައިސްފައިވާ ޙަދީޘެއްގައި އައިސްފައިވެއެވެ.\n(فَقَالَ لَهُ عُمَرُ يَا رَسُولَ اللَّهِ لَأَنْتَ أَحَبُّ إِلَيَّ مِنْ كُلِّ شَيْءٍ إِلَّا مِنْ نَفْسِي، فَقَالَ النَّبِيُّ صَلَّى اللَّهُ عَلَيْهِ وَسَلَّمَ: لَا وَالَّذِي نَفْسِي بِيَدِهِ حَتَّى أَكُونَ أَحَبَّ إِلَيْكَ مِنْ نَفْسِكَ. فَقَالَ لَهُ عُمَرُ : فَإِنَّهُ الْآنَ وَاللَّهِ لَأَنْتَ أَحَبُّ إِلَيَّ مِنْ نَفْسِي. فَقَالَ النَّبِيُّ صَلَّى اللَّهُ عَلَيْهِ: ( وَسَلَّمَ الْآنَ يَا عُمَرُ)) (2)\nތަރުޖަމާޢީ: ޢުމަރުބިން ޚައްތާބު ރަޟިޔަﷲ ޢަންހު ވިދާޅުވިއެވެ. އޭ ﷲގެ ރަސޫލާއެވެ. ﷲގަންދީފައި ބުނަމެވެ. ތިމަންކަލޭގެފާނުގެ ނަފުސަށްފަހު ހުރިހާއެއްޗަކަށްވުރެ ކަލޭގެފާނުގެ ދެކެ ތިމަންނާ ލޯބިވަމެވެ. މާތްނަބިއްޔާޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. (އޭ ޢުމަރެވެ. ނޫނެކެވެ. ކަލޭގެފާނުގެ ނަފުސަށްވުރެ ބޮޑަށް ތިމަންކަލޭގެފާނަށް ލޯބިވެއްޖައުމަށް ދާންދެނެއެވެ.) ދެން ޢުމަރު ރަޟިޔަﷲ ޢަންހު ވިދާޅުވިެއެވެ. ކަލޭގެފާނު ޙައްޤައިގެން ފޮނުއްވި އިލާހު ގަންދެއްވައި ބުނަމެވެ. މިހާރު ތިމަންކަލޭގެފާނަށް ތިމަންކަލޭގެފާނުގެ ނަފުސަށްވުރެ ބޮޑަށް ކަލޭގެފާނު ލޯބިވެތިވެގެންވެއެވެ. މާތްނަބިއްޔާ ޞައްލަﷲ ޢަލައިހި ވަސައްލަމަ ހަދީޘްކުރެއްވިއެވެ. އޭ ޢުމަރެވެ. މިހާރުއެވެ. (މާތްނަބިއްޔާ އިޝާރާތް ކުރެއްވީ އީމާންކަން ފުރިހަމަވުމުގެ މައްޗަށެވެ.)\nވީމާ އަޅުގަނޑު އީމާންވާ ކަމުގައިވާނަމަ އަޅުގަނޑުމެން އެންމެލޯބިކުރާ ބޭކަލަކީ އެކަލޭގެފާނު ކަމުގައި ހަދަންޖެހެއެވެ. އަދި އެކަލޭގެފާނު ގެނެސްދެއްވި ހިދާޔަތުގައި ހިފައި އެހިދާޔަތަށް އަމަލުކުރަން ޖެހެއެވެ.\nނަބިއްޔާޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n(فَإِنَّ خَيْرَ الْحَدِيثِ كِتَابُ اللَّهِ وَخَيْرُ الْهُدَى هُدَى مُحَمَّدٍ وَشَرُّ الْأُمُورِ مُحْدَثَاتُهَا وَكُلُّ بِدْعَةٍ ضَلَالَةٌ) (3)\nމާނައީ “ހަމަކަށަވަރުން އެންމެ ހެޔޮވެގެންވާ ބަސްފުޅަކީ ﷲގެ ފޮތެވެ. އަދި އެންމެ ހެޔޮ ހިދާޔަތަކީ ނުވަތަ މަގަކީ މާތްނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތެވެ. (ހިދާޔަތެވެ.) އަދި އެންމެނުބައިވެގެންވާ ކަމަކީ އެޔަށް އިތުރުކުރެވޭ އަލަށް އުފެއްދޭ ކަންކަމެވެ. އަދި އަލަށްއުފެއްދޭ ކޮންމެ ބިދުޢައަކީ މަގުފުރެދުމެކެވެ.”\n(1)(صحيح البخاري: 15، باب حب النبي ﷺ، صحيح مسلم، باب وجوب محبة رسول الله ﷺ…/ سنن النسائي: 5013، 5014، علامة الإيمان- كتاب الإيمان و شرائه/ سنن ابن ماجه: 67/ باب في الإيمان)\n(2) (صحيح البحاري: 6257/ مسند إمام أحمد: 17568، 18482، 21997)\n(3)(ޞަޙީޙް މުސްލިމް. 847 ވަނަ ޙަދީޘް. باب تخفيف الصلاة والخطبة)


އޭސީސީގެ މެންބަރުކަމަށް ކުރިމަތިލުމުގެ ފުރުސަތު ހުޅުވާލައިފި | Jazeera\tއޭސީސީގެ މެންބަރުކަމަށް ކުރިމަތިލުމުގެ ފުރުސަތު ހުޅުވާލައިފި - Jazeera\nޢަލީ ޔާމީން June 24, 2019 99 views0\nއެންޓި ކޮރަޕްޝަން ކޮމިޝަން (އޭސީސީ)ގެ މެންބަރުކަމަށް ކުރިމަތިލުމުގެ ފުރުސަތު ހުޅުވާލައިފިއެވެ.\nއޭސީސީގެ މެންބަރުކަމަށް ކުރިމަތިލުމުގެ ފުރުސަތު ހުޅުވާލައިފައި މިވަނީ އެ ކޮމިޝަންގައި މިހާރު ތިއްބެވި ފަސް މެންބަރުންގެ ދައުރު މި އަހަރުގެ ސެޕްޓެމްބަރ މަހަށް ހަމަވާތީއެެވެ.\nރައީސް އޮފީހުން މިއަދު ކުރި އިއުލާނެއްގައި ބުނީ އޭސީސީ އަށް ފަސް މެންބަރުން އައްޔަނު ކުރުމަށްޓަކައި ކޮމިޝަނުގެ މެންބަރު ކަމަށް ކުރިމަތިލުމުގެ ފުރުސަތު އަންނަ މަހުގެ އެއް ވަނަ ދުވަހުގެ ނިޔަލަށް ހުޅުވާލާފައިވާ ކަމަށެވެ.\nއޭސީސީގެ މެންބަރުކަމަށް ކުރިމަތިލެވޭނީ އެކަމަށް ޝަރުތު ހަމަވާ ފަރާތްތަކަށެވެ. އެގޮތުން މެންބަރު ކަމުގެ ޝަރުތުތަކުގެ ތެރޭގައި އުމުރުން 25 އަހަރު ފުރިފައިވުމާއި، ސްލާމްދީނުގައި ޙައްދެއް ކަނޑައެޅިފައިވާ ކުށެއް ކުރިކަން، ވޭތުވެ ދިޔަ ފަސް އަހަރުދުވަހުގެ ތެރޭގައި ޝަރީޢަތަށް ސާބިތުވެފައިވާ މީހަކު ކަމުގައި ނުވުން ހިމެނެއެވެ.\nއަދި ގާނޫނު އަސާސީގެ ދަށުން ނުވަތަ ޤާނޫނެއްގެ ދަށުން އިންތިހާބު ކުރެވޭ ނުވަތަ ޢައްޔަންކުރެވޭ ސިޔާސީމަގާމެއް ފުރަމުންދާ މީހަކު ކަމުގައި ނުވުމާއި، ސަރުކާރުގެ ނުވަތަ އެހެން ފަރާތެއްގެ ވަޒީފާއެއް އަދާކުރާ މީހަކު ކަމުގައި ނުވުންވެސް ހިމެނެއެވެ.\nމީގެ އިތުރުން ސިޔާސީ ޕާޓީއެއްގެ މެންބަރަކަށް ނުވުންވެސް ޝަރުތުތަކުގެ ތެރޭގައި ހިމެނެއެވެ.


ރޮހިންގާ ފަންޑަށް އިހަވަންދޫއިން 61000 ހާހަށް ވުރެ ގިނަ ރުފިޔާ ލިބިއްޖެ — Ihavandhoo.com\n25 ސެޕްޓެމްބަރު 20170މުހައްމަދު އަކްރަމް\nއިހަވަންދޫ ރަށު ކައުންސިލުން އިސްނަގައިގެން، މިޔަންމާގައި އެޤައުމުގެ އަސްކަރިއްޔާއިންނާއި، ބުޑިސްޓުންގެ ފަރާތުން ލާއިންސާނީ އަނިޔާލިބެމުންދާ ރޮހިންގާ މުސްލިމުންނަށް އެހީވުމަށް ހިންގި ހަރަކާތަށް 61309.48 (ފަސްދޮޅަސް އެއްހާސް ތިންސަތޭކަ ނުވަރުފިޔަ ސާޅިސް އަށްލާރި) ލިބިއްޖެއެވެ. ރޮހިންގާ މުސްލިމުންނަށް މާލީގޮތުން އެހީތެރިކަން ހޯދުމުގެ ގޮތުން ކުރިޔަށް ގެންދިޔަ މިހަރަކާތުގެ ދަށުން އިހަވަންދޫގެ އެކި ސަރަހައްދުތަކުގައި 11 ފަންޑްފޮށްޓެއް ބަހައްޓާފައިވެއެވެ.\nއިހަވަންދޫ ކައުންސިލްގެ ރައީސް އަލްފާސިލް މުހައްމަދު ރަޝީދު މިނޫހަށް މައުލޫމާތު ދެއްވަމުން ވިދާޅުވީ، 11 ފަންޑުފޮށްޓަށް 58337.10 ރ ލިބުނުއިރު ސިލްސިލާ ފިހާރައިގެ މިމަހުގެ 15 އަދި 16 ވަނަދުވަހު ސޭލްސްއިން 35% ގެ ގޮތުގައި 2972.38 ރ ހަދިޔާކޮށްފައި ވާކަމުގައެވެ. މުހައްމަދު ރަޝީދު ވިދާޅުވީ މަސްވެރިކަންދަށް ދުވަސްވަރެއްގައި، ރައްޔިތުންގެ ފަރާތުން މިކަމަށް އެކަށީގެންވާ އެއްބާރުލުމެއް ލިބިފައިވާތީ އެކަމަށް ޝުކުރުވެރިވާކަމުގައެވެ. އިހަވަންދޫ ކައުންސިލުން މައުލޫމާތު ދެއްވާގޮތުގައި ފަންޑަށް ލިބުނުފައިސާ ހއ އަތޮޅު ކައުންސިލް މެދުވެރިކޮށް ދިވެހި ރެޑްކޮރޮސެންޓާއި ހަވާލުކުރުމުގެ މަސައްކަތްދަނީ ކުރިޔަށެވެ.\nރޮހިންގާ މުސްލިމުންނާއި ދެކޮޅަށް މިޔަންމާގެ އަސްކަރިއްޔާއާއި ހައްދުފަހަނައަޅާފައިވާ ބުޑިސްޓުން ދެމުން ގެންދާ ހަމަލާތައް ކުށްވެރިކޮށް މުޅި ރާއްޖޭގައި ދަނީ އަޑުއުފުލަމުންނެވެ. އަދި ގިނަ ރަށްރަށުގައި ރޮހިންގާ މުސްލިމުންނަށް އެހީތެރިވުމުގެ ގޮތުން ފައިސާ އާއި އަންނައުނު އެއްކުރުމުގެ ހަރަކާތްތަކެއް ދަނީ ހިންގަމުންނެވެ.


Raees Nasheed Ge Majilis Balikoh Youth Ministry Final Ah - Vaguthu\nރައީސް ނަޝީދުގެ މަޖިލިސް ޓީމު ބަލިކޮށް ޔޫތު މިނިސްޓްރީ ފައިނަލަށް\nމިއަދު މަޖިލީހާއި ޔޫތު މިނިސްޓްރީ ބައްދަލުކުރި މެޗުގެ ތެރެއިން-- ފޮޓޯ: ސީބީއެމް\nމާލޭ ސްޕޯރޓްސް ކުލަބާއި ކްރިކެޓް ބޯރޑް އޮފް މޯލްޑިވްސްއިން އިންތިޒާމްކޮށްގެން ކުރިއަށްގެންދާ ރަމަޝާން ކްރިކެޓް ކާނިވަލްގެ އޮފީސްތަކުގެ މެދުގައި ކުޅެވޭ މުބާރާތުގެ ފައިނަލަށް ދިޔަ ޓީމުތައް ކަށަވަރުވެއްޖެ އެވެ.\nސެމީފައިނަލުގެ މެޗުތައް މިއަދު ހަވީރު ކުޅުނުއިރު ފުރަތަމަ ސެމީފައިނަލުގައި ބައްދަލުކުރީ ރައްޔިތުންގެ މަޖިލީހުގެ ޓީމާއި މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވާމަންޓް އެވެ.\nރައީސް ނަޝީދާއި މަޖިލީހުގެ ގިނަ މެމްބަރުންތަކެއް ހިމެނޭ މަޖިލިސް ޓީމުގެ މައްޗަށް ޔޫތު މިނިސްޓަރ މަހްލޫފް އާއި އެ މިނިސްޓްރީގެ އިސްވެރިން ހިމެނޭ ޓީމު މޮޅުވީ7ވިކެޓުންނެވެ.\nގުރުދިމާވުމުން މަޖިލިސް ކުޅެންއަރާ 8 އޯވަރު ހަމަވިއިރު ހެދިފައިވަނީ 97 ލަނޑުއެވެ. އެންމެ ރަގަޅަށް ކުޅުނީ 15 ލަނޑުހެދި ހަސަން ލަތީފްއެވެ. ޖަވާބުގައި ޔޫތް މިނިސްޓްރީ ކުޅެންއަރާ7ވަނަ އޯވަރުގައި 100 ލަނޑުހަދާ މެޗް ކާމިޔާބުކުރިއެވެ. އެންމެ ރަގަޅަށް ކުޅުނީ ނުބައިނުވެ 34 ލަނޑުހެދި ސައިފުލް އިސްލާމްއެވެ.\nމިއަދުގެ މެޗުގައި ހަސަން ލަތީފް ކުޅެނީ-- ފޮޓޯ:ސީބީއެމް\nމިއަދުގެ ސެމީފައިނަލުގެ ދެވަނަ މެޗުގައި ބައްދަލުކުރީ އިމިގްރޭޝަން އާއި ކަސްޓަމްސް އެވެ. މެޗުގެ ޓޮސް ދިމާވެގެން އިމިގްރޭޝަންގެ ޓީމް ކުޅެންއަރާ 8 އޯވަރު ހަމަވިއިރު4ކުޅުންތެރިން ނުބައިވެގެން ހެދިފައިވަނީ 70 ލަނޑުއެވެ. އެންމެ ރަނގަޅަށް ކުޅުނީ ނުބައިނުވެ 13 ލަނޑު ހެދި އައިމަން އެވެ.\nޖަވާބުގައި ކަސްޓަމްސް ކުޅެންއަރާ5ވަނަ އޯވަރުގައި އެންމެ ކުޅުންތެރިއެއް ނުބައިވެގެން 73 ލަނޑުހަދާ މެޗް ކާމިޔާބުކުރިއެވެ. އެންމެ ރަނގަޅަށް ކުޅުނީ 32 ލަނޑުހެދި މުހަންމަދު އާމިރުއެވެ.\nމުބާރާތުގެ ފައިނަލް މެޗު ކުޅޭނީ މާދަމާ އެވެ. ފައިނަލުގައި ބައްދަލުކުރާ ދެ ޓީމަކީ ޔޫތް މިނިސްޓްރީއާއި ކަސްޓަމްސްއެވެ. ކުޅުން ކުރިއަށްދަނީ ކުޅިވަރު އެކުވެނީގެ އެއްނަންބަރ ދަނޑުގައި ހަވީރު 16:30 ގައެވެ.\nއޭޕްރީލް 28, 2021 22:49\nމަޖިލިސް ޓީމަށް މޯދީގަންނަންފެށޭ ، އެބަފެށޭ ޓްރާންސްފަ މާކެޓެއް\nއޭޕްރީލް 29, 2021 22:28\nފަރީއްނުކުޅެއްވޭތީ އެ ބަލިވީ، މޭ ބީ


Tourism ge policy director ves magaamum vaki kohfi\nޓޫރިޒަމްގެ ސީނިއާ ޕޮލިސީ ޑައިރެކްޓަރު މުހައްމަދު ހައްސާން: ހައްސާން ވަނީ މަގާމުން ވަކިކޮށްފައި --\nޖިންސީ ގޯނާގެ ސީރިއަސް ތުހުމަތުތަކެއް ކުރެވިގެން ޓޫރިޒަމް މިނިސްޓަރު ކަމުން އަލީ ވަހީދު އިސްތިއުފާ ނުދެއްވުމުން އެ މަގާމުން އޭނާ ވަކި ކުރައްވާފައިވަނިކޮށް، އެ މިނިސްޓްރީގެ ސީނިއާ ޕޮލިސީ ޑައިރެކްޓަރު މުހައްމަދު ހައްސާން ވެސް މިއަދު މަގާމުން ވަކިކޮށްފި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި އައްޔަންކުރި ގޮތަށް ސިޔާސީ މަގާމެއްގައި ކުރީގެ ޓޫރިޒަމް މިނިސްޓަރު މޫސާ ޒަމީރާ ވަރަށް ގާތްކޮށް މަސައްކަތް ކުރެއްވުމަށްފަހު، ސަރުކާރު ބަދަލުވުމާއެކު ހައްސާން ވަނީ އަމިއްލައަށް މަގާމުން އިސްތިއުފާ ދެއްވައިފަ އެވެ.\nނަމަވެސް، ޓޫރިޒަމް މިނިސްޓަރުކަމަށް ވަޑައިގެންނެވުމަށްފަހު، އަލީ ވަހީދު ވަނީ އެ މިނިސްޓްރީގެ ސީނިއާ ޕޮލިސީ ޑައިރެކްޓަރުގެ ގޮތުގައި ހައްސާން އަލުން ގެންނަވައިފަ އެވެ.\nމިއަދު މަގާމުން ވަކިކުރުމާ ގުޅިގެން ހައްސާން އަވަސް އަށް ވިދާޅުވީ، މަގާމުން ވަކި ކުރެއްވި ސަބަބެއް އަންގާފައިނުވާ ކަމަށެވެ.\nއަދި އަލީ ވަހީދަށް ކޮށްފައިވާ ތުހުމަތުތަކާ ގުޅުވައިގެން އޭނާއަށް އެއްވެސް ކަމެއް އެނގިފައި ނުވާކަމަށް ހައްސާން ވިދާޅުވި އެވެ.\n"މިނިސްޓްރީގެ އެހެން ސިޔާސީ ބޭފުޅުން ވިދާޅުވޭ އަޅުގަނޑަށްވެސް އެނގިގެނޭ އަލީ ވަހީދު ކުރެއްވި ކަމެއް ކުރެއްވީ. އެކަމަކު އެއީ ހަގީގަތެއްވިޔަސް ނުވަތަ ނޫން ވިޔަސް، އެއިން އެއްވެސް ކަމެއް އަޅުގަނޑަކަށް އެނގިފައެއް ނެތް،" ހައްސާން ވިދާޅުވި އެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު ޓޫރިޒަމް + ޖިންސީ ގޯނާ ކެބިނެޓް އަލީ ވަހީދު މިނިސްޓްރީ އޮފް ޓޫރިޒަމް ޕޮލިޓިކްސް ޖިންސީ ފުރައްސާރަ\nއިސްތިއުފާ ދޭން އަލީ ވަހީދަށް އަންގައިފި


Ras Online - ނަގުދު ފައިސާ ލިބޭ ބީއެމްއެލް އިސްލާމިކް ފައިނޭންސިންގއަށް ހެޔޮ ބަދަލެއް\nނަގުދު ފައިސާ ލިބޭ ބީއެމްއެލް އިސްލާމިކް ފައިނޭންސިންގއަށް ހެޔޮ ބަދަލެއް\nއަހުމަދު ޔާމިން 24 ނޮވެމްބަރު 2021 - 12:10\nބީއެމްއެލް އިސްލާމިކް ޕަރސަނަލް ފައިނޭންސިންގ ޕޯޓްފޯލިއޯގެ އެޑެއް\nމުދާ ގަތުމުގެ އިތުރުން ނަގުދު ފައިސާ ލިބޭ ގޮތަށް ބޭންކް އޮފް މޯލްޑިވްސް، ބީއެމްއެލް އިސްލާމިކް ޕަރސަނަލް ފައިނޭންސިންގ ޕޯޓްފޯލިއޯއަށް ބަދަލު ގެެނެސްފިއެވެ.\nބީއެމްއެލް އިސްލާމިކް ޕަރސަނަލް ފައިނޭންސިންގ މެދުވެރިކޮށް ނަގުދު ފައިސާ ނެގޭ ހިދުމަތް ފޯރުކޮށްދެނީ އިސްލާމިކް ބޭންކިންގައި ފާހަގަކޮށްލެވޭ އުސޫލެއް ކަމުގައިވާ ތަވައްރުޤް އުސޫލުންނެވެ. މިއީ ގަނެފައިވާ މުދަލެއް (ކޮމޯޑިޓީ) ގަތް އަގަށް ފައިދާއެއް ލުމަށްފަހުގައި ފަހުން ފައިސާ ދައްކާގޮތަށް ވިއްކުމުގެ މައްޗައް ބިނާވާ އިސްލާމިކް ފައިނޭންސިންގެ އުސޫލެކެވެ. މި ފެސިލިޓީ މެދުވެރިކޮށް ކަސްޓަމަރުންނަށް ވަގުތުން ނަގުދު ފައިސާ ލިބި ފަސް އަހަރުގެ މުއްދަތުގެ ތެރޭގައި މަހުން މަހަށް ބަހާލައިގެން އަނބުރާ ފައިސާ ދެއްކޭނެއެވެ.\nބީއެމްއެލް އިސްލާމިކް ޕަރސަނަލް ފައިނޭންސިންގ އަކީ މުސާރަ ލިބޭ ފަރާތްތަކާއި ރިޓަޔަމަންޓް ޕެންޝަން ލިބޭ ފަރާތްތަކަށް 300،000 ރުފިޔާއާ ހަމަޔަށް 15 އިންސައްތައިގެ ރޭޓެއްގައި ދޫކުރާ ފައިނޭންސިންގ ފެސިލިޓީއެކެވެ. މަހުން މަހަށް މުސާރަ ނުލިބޭ ފަރާތްތަކަށް ބީއެމްއެލް އިސްލާމިކް ޕަރސަނަލް ފައިނޭންސިންގ މައިކްރޯ މެދުވެރިކޮށް 25،000 ރުފިޔާއާ ހަމަޔަށް 12 އިންސައްތަ ރޭޓެއްގައި ފައިނޭންސިންގ ދޫކުރާނެއެވެ.